Malaysia terima sejuta vaksin AstraZeneca dari Arab Saudi

KUALA LUMPUR, 20 Zulhijjah 1442H, Jumaat – Malaysia menerima sejuta dos vaksin AstraZeneca dan lebih daripada 4.5 juta unit bekalan perubatan pelbagai jenis dari Arab Saudi bernilai hampir RM21.14 juta (AS$5 juta), kata Menteri Kanan, Datuk Seri Hishammuddin Hussein.

“Bagi pihak Malaysia, saya mengucapkan setinggi-tinggi penghargaan dan terima kasih kepada kerajaan Arab Saudi kerana memastikan bahawa sumbangan itu tiba hanya beberapa hari setelah Yang Mulia Raja Salman Abdulaziz Al Saud memutuskan bahawa Pusat Bantuan dan Kemanusiaan Raja Salman (KSRelief) memberikan bantuan mendesak untuk membantu negara kita dalam menghadapi cabaran yang ditimbulkan oleh wabak ini, termasuk bekalan perubatan,” kata Hishammuddin.

Menteri Luar Negeri berkata demikian pada sidang media selepas upacara penyerahan bekalan perubatan dari Arab Saudi di Institut Kajian Strategik dan Antarabangsa Malaysia, hari ini

Hishammuddin mengatakan bahawa ini bukan kali pertama Arab Saudi menghulurkan bantuan COVID-19 kepada Malaysia.

“Pada Mei 2020, Arab Saudi adalah salah satu negara pertama yang menyumbang kira-kira lapan juta unit bekalan perubatan ke Malaysia. Dengan sumbangan terbaharu, Arab Saudi adalah penyumbang tunggal terbesar bantuan COVID-19 kepada Malaysia setakat ini,” kata Hishammuddin.

Beliau berkata, pengiktirafan dan sokongan Malaysia dari sekutu antarabangsa menunjukkan kekuatan dan kedudukannya kepada negara-negara lain di seluruh dunia.

Katanya, Malaysia mendapat pengiktirafan sewajarnya daripada pelbagai negara yang terus menyokong langkah menangani wabak COVID-19 oleh Malaysia.

“Sekiranya apa yang kita rancangkan tidak masuk akal, saya rasa kita tidak akan diberi pengiktirafan dan penghormatan yang diterima dalam beberapa bulan terakhir,” katanya.

Pada masa sama, Menteri Luar Negeri menyatakan bahawa Malaysia setakat ini telah menerima sumbangan dari negara lain juga, termasuk Amerika Syarikat, Jepun, China dan United Kingdom.

Beliau percaya bahawa hubungan dua hala dan pelbagai hala dengan negara masing-masing tetap berada di atas landasan yang kuat.

“Saya juga dengan senang hati mengumumkan bahawa sumbangan vaksin dari United Kingdom dijadualkan tiba pada Selasa depan (3 Ogos),” katanya.


Arab Saudi tarik balik sekatan perjalanan udara 11 negara

RIYADH, 18 Syawal 1442H, Ahad – Arab Saudi menarik balik sekatan perjalanan udara dari 11 negara berkuat kuasa Ahad.

Negara terbabit adalah Emiriah Arab Bersatu, Amerika Syarikat, Jerman, Ireland, Itali, Portugal, United Kingdom, Sweden, Switzerland, Perancis dan Jepun.

Agensi Berita Arab Saudi (SPA) memetik pekeliling terbaru Pihak Berkuasa Penerbangan Awam (GACA), langkah itu diambil susulan penilaian pihak berkuasa kesihatan mengenai keadaan epidemiologi yang stabil dan keberkesanan mengawal wabak di beberapa negara tersenarai.

GACA berkata mereka yang tiba dari negara terbabit masih perlu mematuhi prosedur kuarantin. – Bernama


Skandal kartel daging: 2 pegawai MAQIS Johor ditahan

JOHOR BAHRU, 23 Jamadilawal 1442H, Khamis – Suruhanjaya Pencegahan Rasuah Malaysia (SPRM) menahan dua pegawai Jabatan Perkhidmatan Kuarantin Dan Pemeriksaan Malaysia (MAQIS) Johor hari ini kerana disyaki terbabit dalam kegiatan rasuah berhubung aktiviti penyeludupan bahan mentah sejuk beku dari negara yang dilarang untuk dibawa masuk ke Malaysia.

Menurut sumber, kedua suspek masing-masing berusia 27 dan 31 tahun ditahan di Pejabat SPRM Johor, kira-kira 11 malam tadi.

Pengarah SPRM Johor Datuk Azmi Alias ketika dihubungi mengesahkan tangkapan tersebut namun enggan mengulas lanjut kerana kes masih dalam siasatan.

Beliau memaklumkan kedua-dua suspek akan dibawa ke Mahkamah Majistret Johor Bahru pagi ini untuk permohonan reman. – Bernama


Kerajaan tak banyak wang, laksanakan semula GST, kata Puad

BANGI, 1 Ramadan 1442H, Selasa – Kerajaan Perikatan Nasional (PN) sepatutnya menimbang semula pelaksanaan cukai barang dan perkhidmatan (GST), bukannya meneruskan cukai jualan dan perkhidmatan (SST) kerajaan Pakatan Harapan (PH) yang ternyata gagal.

Demikian kata Ahli Majlis Tertinggi (MKT) UMNO, Datuk Dr Mohd Puad Zarkashi mengulas kenyataan Tan Sri Muhyiddin Yassin bahawa kerajaan sudah tidak mempunyai banyak wang.

Perdana Menteri berkata, kerajaan telah membelanjakan banyak wang sebanyak RM600 bilion dalam Belanjawan 2021 dan beberapa pakej rangsangan untuk membantu rakyat Malaysia yang terkesan akibat COVID-19.

Membidas kenyataan itu, Puad berkata, tidak perlu lagi diulang-ulang bahawa PN mengutamakan rakyat.

“Cari segera penyelesaian bagaimana mahu menambah hasil negara. Jangan setakat berhutang dan jual aset negara.

“Apakah kerajaan PN akan menaikkan lagi had hutang negara kepada 64.1 peratus pada akhir 2021. Itu melepasi paras 60 peratus yang luluskan oleh Parlimen pada bulan Ogos 2020?,” soalnya dalam satu kenyataan di Facebook, hari ini.

Malah, beliau berkata, kerajaan PN merancang berhutang sebanyak RM95 bilion pada tahun 2021 yang bermakna hutang akan meningkat kepada RM975 bilion berbanding RM687 bilion sebelum Pilihan Raya Umum ke-14.

“Memang tidak salah kerajaan berhutang untuk bantu rakyat masa pandemik. Tetapi kerajaan perlu ada formula baru untuk tambah hasil negara.

“Menteri kanan yang jaga MITI pula macam tidak kompeten untuk menarik pelabur asing.

“Kerja luar sudah kurang. Parlimen sudah lama cuti. Itu pun ada menteri yang tidak cukup tidur. Dalam majlis boleh tidur nyenyak. Takkan nak potong gaji penjawat awam pula,” sindirnya.


Libya kembali tawar penerbangan komersial ke Itali

TRIPOLI, 15 Rabiulawal 1445H, Ahad – Libya kembali menyambung perkhidmatan penerbangan komersial ke Itali, selepas hampir satu dekad menghentikan perkhidmatan berkenaan.

Sebuah penerbangan yang dikendalikan syarikat penerbangan Libya, Medsky Airways telah berlepas dari Lapangan Terbang Antarabangsa Mitiga di Tripoli ke ibu kota Itali, Rom semalam.

Menurut kedutaan Libya di Itali, sebanyak dua pesawat akan beroperasi ke Rom dalam masa seminggu iaitu pada Sabtu dan Rabu.

Pada 2014, Kesatuan Eropah melarang penerbangan dari Libya berikutan keadaan huru-hara dan konflik negara tersebut.

Bagaimanapun Itali menarik balik larangan ke negara Afrika Utara itu hujung Julai lalu berikutan perbincangan oleh Perdana Menteri Libya, Abdul Hamid Dbeibeh dengan pegawai Itali di Rom.

Libya yang kaya dengan minyak kekal bergolak sejak 2011, apabila pemerintah lama, Muammar Gaddafi digulingkan dan dibunuh selepas empat dekad berkuasa. – Agensi


OP Selamat: 1,420 kemalangan pada empat hari pertama di Selangor

SHAH ALAM, 30 Jamadilakhir 1443H, Rabu – Op Selamat 17 Polis Kontinjen Selangor sempena sambutan Perayaan Tahun Baharu Cina 2022 catatkan 1,420 kes kemalangan dalam tempoh empat hari pertama, kata Ketua Polis Selangor, Datuk Arjunaidi Mohamed.

Bagaimanapun, beliau dalam satu kenyataan berkata, jumlah itu merupakan penurunan sebanyak 30.87 peratus atau 634 kes berbanding empat hari pertama Op Selamat 16 pada Tahun Baharu Cina 2020 yang mencatatkan 2,054 kes.

“Sejak dilancarkan pada 28 Januari lepas, daripada jumlah kes kemalangan jalan raya direkodkan, 219 kemalangan berlaku di lebuh raya, 96 kemalangan di jalan persekutuan, 182 kemalangan di jalan negeri, 825 kemalangan di jalan bandaran dan 98 kemalangan di lain-lain jalan,” katanya.

Bagi kes kemalangan maut pula, sebanyak lapan kes telah direkodkan yang kesemuanya melibatkan penunggang motosikal.

“Jumlah ini juga menunjukkan penurunan sebanyak enam kes, di mana dalam Op Selamat 16 tahun 2020, sebanyak 14 kes kematian direkodkan yang melibatkan 11 penunggang motorsikal dan tiga kes pejalan kaki,” katanya.

Beliau berkata, sejumlah 11,464 saman pelbagai kesalahan turut dikeluarkan pihaknya yang melibatkan kesalahan melebihi had laju (10,879); tidak mematuhi lampu isyarat (318); menggunakan alat komunikasi semasa memandu (236); memotong barisan (27); memotong garisan berkembar (tiga) dan pandu di lorong kecemasan (satu).

Op Selamat 17 sedang dilaksanakan selama 10 hari sehingga 6 Februari, 2022. – Bernama


PRU15 dalam bah, bukti UMNO angkat kepentingan peribadi

Oleh Zuhayati Yazid

BANGI, 26 Safar 1444H, Khamis – Kenyataan Presiden UMNO, Datuk Seri Dr Ahmad Zahid Hamidi yang sanggup meredah banjir demi mengadakan Pilihan Raya Umum ke-15 (PRU15) jelas menunjukkan beliau tidak prihatin terhadap kesusahan mangsa bencana itu.

Presiden BERJASA, Ustaz Haji Zamani Ibrahim berkata, Ahmad Zahid tidak seharusnya mengangkat kepentingan diri sebaliknya selaku seorang yang pernah berjawatan penting dalam kerajaan sifat peka dan sensitif perlu ditonjolkan.

Tegasnya, keutamaan wajar diberikan kepada persediaan banjir serta pengurusan mangsa dan bukannya perebutan kuasa.

“Dalam keadaan genting apabila Jabatan Meteorologi Malaysia memaklumkan jangkaan November nanti akan berlakunya banjir besar di beberapa negeri, menunjukkan bahawa PRU tidak patut diadakan dalam tempoh terdekat.

“Apa salahnya perancangan PRU15 diadakan pada bulan November kita tangguh sekejap sahaja dan laksanakan pada Mac, ini jelas UMNO lebih pentingkan kepentingan peribadi berbanding keselamatan rakyat.

“Bagaimana jika ketika berlaku PRU itu ada nyawa melayang, adakah UMNO mahu bertanggungjawab kerana ini melibatkan isu nyawa manusia,” katanya kepada Ismaweb.net, hari ini.

Beliau turut mempersoalkan mengapa Ahmad Zahid langsung tidak mengambil kira kesusahan rakyat yang menghadapi pelbagai masalah sekiranya berlaku banjir.

“Adakah Presiden UMNO melihat pertarungan mengambil kuasa lebih penting daripada membantu rakyat yang sedang dalam kesusahan? Bayangkan jika banjir, sekolah perlu digunakan sebagai pusat pemindahan sementara (PPS) dan di sebelahnya pula terpaksa dijadikan pusat pembuangan undi,” soalnya.

Justeru, Ustaz Zamani menggesa Perdana Menteri, Datuk Seri Ismail Sabri Yaakob menunjukkan keberanian dengan mengutamakan kebajikan rakyat dalam membuat keputusan penting ini.

Katanya, Ismail Sabri perlu waras dan tidak terlalu takut kepada presidennya dengan mengutamakan kebajikan dan kesusahan rakyat.

Pada masa sama, Ustaz Zamani menggesa pertubuhan bukan kerajaan (NGO) Melayu khususnya bersuara supaya perancangan tersebut tidak diteruskan dan digantikan dengan masa yang lebih relevan.


Hati-hati tawaran pakej badal haji

KUALA LUMPUR, 28 Syawal 1444H, Jumaat – Persatuan Agensi Pelancongan Malaysia (MATA) menyarankan rakyat Malaysia supaya lebih berhati-hati dengan tawaran badal atau upah haji yang tumbuh bak cendawan dengan menawarkan kos serendah RM1,500 hingga RM3,500 seorang.

MATA dalam kenyataan memaklumkan, pihak Kementerian Haji dan Umrah Arab Saudi telah menetapkan empat kategori pakej haji yang disediakan untuk penduduk tempatan tahun ini, dengan kos antara SAR3,984  (RM4,819.79) hingga SAR 11,841 (RM14,325.08).

“Dengan kos yang dikenakan kepada penduduk tempatan seperti yang dinyatakan adalah mustahil khidmat badal haji boleh dilakukan di bawah kos tersebut. Rakyat Malaysia diminta tidak terpedaya dengan kos sedemikian yang ditawar oleh mereka,” menurut MATA dalam kenyataan.

MATA berpendapat, tindakan tegas perlu diambil oleh pihak berkuasa kepada mereka yang menawarkan khidmat badal haji dengan harga tidak munasabah dan hanya ingin mengaut keuntungan semata-mata dengan mengetepikan soal halal dan haram.

Persatuan itu turut mencadangkan agar kerajaan mengawal selia khidmat perniagaan badal haji mengikut perundangan yang dikeluarkan oleh Kementerian Haji dan Umrah Arab Saudi dan bukannya boleh dilakukan sesuka hati tanpa pengawasan.- Bernama


Keluar PN: Tindakan UMNO bersifat ugutan pandangan individu

PONTIAN, 28 Safar 1442H, Jumaat – Syarat baharu diusulkan UMNO bagi meneruskan kerjasama politik dengan kerajaan Perikatan Nasional (PN) dilakukan bagi tujuan penambahbaikan hubungan dan persefahaman politik dalam gabungan berkenaan, kata Setiausaha Agung UMNO Datuk Seri Ahmad Maslan.

Menyifatkan pandangan yang menyatakan syarat baharu itu bersifat ugutan adalah pandangan individu, beliau menegaskan syarat itu hanya bagi menjelaskan pendirian UMNO.

Ahmad berkata usul itu telah dinyatakan dalam mesyuarat menerusi sidang video antara beliau dan Bendahari UMNO Datuk Seri Tengku Adnan Tengku Mansor bersama Perdana Menteri Tan Sri Muhyiddin Yassin yang juga Pengerusi PN, pada Rabu.

Hasrat itu juga akan disampaikan secara bertulis dalam surat kepada Muhyiddin, katanya.

“Perdana Menteri menerusi Datuk Seri Hamzah Zainudin (Setiausaha Agung PN), meminta kami menghantar surat kepada beliau selaku Pengerusi PN. Apa yang dibincangkan dalam sidang video itu… saya minta maaf, saya tidak boleh nyatakan pada masa ini, biarlah Presiden (UMNO Datuk Seri Dr Ahmad Zahid Hamidi) umumkan bila sesuai,” ketika ditemui pemberita selepas menyampaikan bantuan kepada mahasiswa kawasan Pontian, di sini hari ini.

Ahmad berkata kedudukan UMNO sebagai parti terbesar yang mempunyai bilangan Ahli Parlimen terbanyak dalam kerjasama politik PN, perlu dihormati.

“Sebab itu, saya senaraikan (bilangan kerusi)… kadang-kadang ada yang lupa tentang kerusi. Mereka sikit kerusi tetapi mereka ingat banyak kerusi, sebab itu saya ingatkan fakta politik kerana politik is a game of numbers… siapa yang banyak kerusi lebih berhak dan sepatutnya diberikan tempat, diberikan rundingan lebih baik daripada apa yang ada sekarang, jadi itu yang kita ingin nyatakan dalam perundingan baharu ini,” katanya.

Mengenai tindakan yang akan dilakukan sekiranya syarat baharu itu ditolak, beliau berkata tindakan selanjutnya akan ditentukan menerusi perbincangan bersama ahli-ahli Majlis Tertinggi UMNO, dengan keutamaan keputusan adalah untuk rakyat dan kepentingan parti.

Pada Selasa, UMNO dalam mesyuarat Biro Politik parti itu meletakkan syarat baharu untuk meneruskan kerjasama politik dengan kerajaan PN. – Bernama


Undi 18: Beri peluang anak muda tempat diri dalam arena politik

BANGI, 19 Syaaban 1442H, Khamis – Generasi muda harus diberikan ruang menempatkan diri dalam politik bagi menunjukkan kemampuan mengurus hal ehwal berkaitan rakyat dan negara, kata Dr Illyas Abdullah.

Pensyarah Kanan Sains Politik, Fakulti Sains Pentadbiran dan Pengajian Polisi, Universiti Tekonologi MARA (UiTM) Kampus Raub itu berkata, namun, terdapat kebimbangan dan kritikan dalam konteks pelaksanaan Undi 18.

Antara kebimbangan itu katanya, termasuk generasi muda yang dikatakan belum cukup matang dan bersedia untuk berhadapan gaya politik diprogramkan elit politik generasi lama.

Katanya, penguasaan sebahagian besar elit politik veteran dalam arena politik juga dibimbangi mampu mengubah sikap dan aspirasi anak muda hingga menghasilkan peniruan praktik politik lama.

“Generasi muda terjebak dalam praktik politik lama tidak akan mampu membantu proses penyuburan demokrasi, melainkan sekadar menjadi pemimpin yang mencari peluang mendapatkan kuasa politik untuk diri tanpa mempedulikan tanggungjawab kepada masyarakat,” katanya menulis di Berita Harian hari ini.

Terdahulu, pendaftaran pemilih automatik dan kelayakan mengundi pada usia 18 tahun dijangka hanya mampu dilaksanakan selepas 1 September tahun depan.

Pengerusi Suruhanjaya Pilihan Raya (SPR), Datuk Abdul Ghani Salleh, dilaporkan berkata pihaknya harus bersikap realistik dengan perkembangan dan situasi semasa negara ketika ini yang secara umumnya masih dalam tempoh Perintah Kawalan Pergerakan (PKP) bagi mengekang penularan COVID-19.

Secara tidak langsung, katanya, situasi sedemikian menjejaskan perancangan dan persiapan SPR menjayakan pendaftaran pemilih automatik serta undi 18, yang sebelum ini sepatutnya dijangka dilaksanakan Julai depan.

“Justeru, pendaftaran pemilih automatik dan undi 18 dijangka boleh dilaksanakan selepas 1 September 2022 apabila menilai semula pelbagai kekangan dan isu yang menjejaskan perancangan serta persiapan awal SPR,” katanya.

Mengulas mengenai perkara itu, Dr Illyas berkata, generasi muda harus membuktikan bahawa mereka mampu mempromosikan wadah baharu politik lebih segar melalui pelaksanaan Undi 18.

Dr Ilyas berkata, hal itu adalah satu keperluan bagi mengubah gaya politik lama.

Beliau berkata, perkara terbabit dapat dilaksanakan menerusi cara menggabungkan kekuatan intelektual dan kecerdasan perjuangan, dengan tidak mengambil sikap terlalu taksub kepada ideologi kepartian hingga menidakkan kebenaran dan keadilan.

Katanya, Undi 18 juga berpotensi menjadikan generasi muda sebagai ‘tulang belakang’ bagi menjayakan agenda penyuburan demokrasi.

Justeru, katanya, golongan itu wajar membuktikan mereka mampu berperanan sebagai aktor utama dalam proses menentukan agenda negara.

“Golongan itu harus berada dalam lingkaran kuasa dengan menjadi sebahagian daripada pihak terbabit dalam proses mempengaruhi dasar awam, di samping meneruskan semangat dan dasar perjuangan melalui cabang legislatif secara intelektual dan matang,” katanya.


Antara hidup dan mati, 2 juta penduduk Gaza hampir habis bekalan air

GENEVA, 29 Rabiulawal 1445H, Ahad – Dua juta penduduk di Gaza kini berdepan ancaman bahaya ekoran hampir kehabisan bekalan air, menurut Agensi Kerja dan Bantuan Pertubuhan Bangsa-Bangsa Bersatu bagi Pelarian Palestin (UNRWA).

“Keadaan sekarang ini antara hidup dan mati. Bahan api perlu dihantar segera ke Gaza untuk membolehkan air dibekalkan kepada dua juta penduduk.

“Sudah seminggu tiada bekalan bantuan kemanusiaan dibenarkan masuk ke Gaza,” kata Ketua Pesuruhjaya UNRWA Philippe Lazzarini dalam satu kenyataan, lapor Agensi Anadolu.

Penduduk terpaksa menggunakan air kotor dari perigi selepas loji air Gaza dan rangkaian air awam berhenti berfungsi dan keadaan ini akan meningkatkan risiko jangkitan penyakit bawaan air.

Beliau berkata, Gaza juga mengalami gangguan bekalan elektrik sejak Rabu, yang turut menjejaskan bekalan air.

Bekalan air minum turut kehabisan di selatan Gaza, tempat ribuan penduduk mencari perlindungan.

“Dalam tempoh 12 jam, ribuan penduduk hilang tempat tinggal. Penduduk terpaksa berpindah ke selatan Gaza. Hampir sejuta orang telah meninggalkan rumah masing-masing dalam tempoh seminggu,” kata Lazzarini. – Bernama


Ordinan Darurat tingkat keupayaan KKM tangani COVID-19

PUTRAJAYA, 8 Zulkaedah 1442H, Sabtu – Ordinan Darurat (Kuasa-kuasa Perlu) 2021 yang diwartakan pada 14 Jan 2021 merupakan antara instrumen penting untuk mengoptimumkan keupayaan Kementerian Kesihatan Malaysia (KKM) dalam menguruskan pandemik COVID-19.

Menteri Kesihatan Datuk Seri Dr Adham Baba menegaskan Ordinan Darurat itu memberi kesan efektif ke arah usaha melandaikan lengkuk COVID-19 di Malaysia, selain lima strategi yang ditetapkan KKM bagi menjayakan matlamat berkenaan.

Menjelaskan perkara berkenaan, beliau berkata menerusi ordinan itu, ia antara lain memberi kuasa untuk melibatkan pihak swasta dalam membantu mengurus sekali gus mengekang pandemik COVID-19 daripada terus menular.

“Semasa Perintah Kawalan Pergerakan (PKP) 1.0 dan PKP 2.0, general practitioner (doktor) tiada kuasa untuk berbuat demikian tetapi menggunakan Ordinan Darurat, mereka yang berdaftar dengan KKM kini boleh memberikan HSO (Pengawasan dan Pemerhatian di Rumah), diberikan kuasa untuk menjalankan CAC (pusat penilaian COVID-19), merawat dan memantau pesakit kategori satu dan dua.

Selain itu, menerusi ordinan itu, ia juga membolehkan fasiliti kesihatan swasta digunakan untuk merawat pesakit COVID-19 dan memastikan penetapan fi maksima ujian pengesanan yang dijalankan makmal dan fasiliti kesihatan swasta yang mana kita tetapkan caj ujian RT PCR adalah RM150, RTK Antigen tidak lebih RM60, RTK antibodi tidak melebihi RM50 di Semenanjung,” katanya kepada pemberita di sini hari ini.

Dr Adham berkata selain membolehkan pengambilalihan aset-aset penting negara, ordinan berkenaan juga membolehkan pengamal perubatan untuk ditempatkan di kawasan selain daripada yang ditetapkan dalam Sijil Amalan Tahunan.

Sementara itu, mengulas mengenai Pelan Pemulihan Negara, beliau berkata fasa pertama (pada Jun) dilaksanakan apabila bilangan kes harian melebihi 4,000 sehari dengan kapasiti perkhidmatan kesihatan untuk respons adalah terhad dan kritikal melebihi 70 peratus.

Untuk beralih ke fasa kedua (Julai-Ogos), beliau berkata jumlah purata tujuh hari kes COVID-19 mestilah berada antara 2,000 hingga 4,000 kes dengan kadar penggunaan katil ICU antara 50 ke 70 peratus, selain liputan vaksin mencapai sekurang-kurangnya 10 peratus.

“Pelan pemulihan boleh diteruskan ke fasa ketiga (September-Oktober) apabila purata tujuh hari kes menurun kepada kurang daripada 2,000 tetapi melebihi 500 kes sehari, kapasiti respons adalah mencukupi dengan kadar penggunaan katil ICU kurang 50 peratus dan vaksinasi mencapai 40 peratus,” katanya.

Bagi fasa keempat pula, Dr Adham berkata ia boleh dilaksanakan apabila purata tujuh hari kes adalah kurang daripada 500 berserta penggunaan katil ICU kurang daripada 50 peratus dan liputan vaksinasi mencapai 60 peratus.

Beliau berkata sebelum pelaksanaan sekatan pergerakan penuh di bawah Perintah Kawalan Pergerakan (PKP) 3.0 yang berkuat kuasa pada 1 Jun lepas, kadar penggunaan katil ICU telah mencecah 108 peratus iaitu peratusan tertinggi, namun selepas dua minggu PKP 3.0, trend penggunaan katil ICU menurun sehingga 94 peratus.

Sementara itu, Dr Adham berkata nilai sasaran atau “threshold” bagi purata tujuh hari kes COVID-19 antara lain ditetapkan berdasarkan kadar positiviti, nilai R-naught, kehadiran varian-varian baharu dan kemampuan sistem perkhidmatan kesihatan termasuk kemasukan kes ke hospital serta Pusat Kuarantin dan Rawatan COVID-19 Berisiko Rendah (PKRC).

Ia juga bergantung kepada kemampuan premis menempatkan kes serta ketersediaan anggota kesihatan untuk merawat kes di ICU, menjalankan siasatan kes di lapangan sama ada di hospital atau rumah, membuat susulan harian ke atas kes COVID-19 positif yang diletakkan di bawah HSO dan menjalankan siasatan kontak rapat.

Selain itu, beliau berkata KKM menetapkan lima strategi bagi melandaikan lengkuk COVID-19 iaitu memutuskan rantaian transmisi, mengurangkan morbiditi dan kematian, memperkukuh diagnostik dan survelan bagi mengesan awal kes COVID-19, mencapai imuniti kelompok serta meningkatkan kesedaran dan pembudayaan normal baharu.

Katanya lima strategi itu adalah untuk memastikan matlamat Pelan Pemulihan Negara berjaya dicapai mengikut sasaran. – Bernama


Realisasikan budaya politik matang, bersih

KETIKA saya melawat kawasan Pasar Malam Kota SAS, saya terserempak dengan Ustaz Zulfadli, calon DUN Semambu, Perikatan Nasional.

Kami sempat bertegur sapa dan saling bertanya khabar. Ditakdirkan, Ustaz Zulfadli turut mengenali ahli keluarga saya.

Kami di Berjasa sentiasa berpegang kepada budaya politik yang matang dan berhemah. Telah berlalu fasa politik dengan kempen saling caci mencaci, fitnah peribadi dan penuh rasa benci.

Inilah gaya politik baru yang ingin dibawa oleh Berjasa. Perbezaan yang ada di pentas politik, tidak memutuskan silaturahim sesama Muslim.

Saya yakin anda semua juga impikan satu budaya politik yang bersih, matang dan hikmah. Mari bersama kami untuk merealisasikan impian ini.

Undilah Calon No 4 untuk DUN Semambu
Undi Pejuang untuk Berjasa
Dr Rashidah Abd Rahman


Larangan arak: DAP sedang bincang dengan peniaga terjejas

BANGI, 5 Rabiulakhir 1442H, Sabtu – DAP sedang dalam proses perbincangan bersama pihak yang terbabit susulan penguatkuasaan sekatan jualan minuman keras di kedai runcit, serbaneka dan kedai ubatan tradisional Cina.

Ahli Parlimen Kepong, Lim Lip Eng berkata, partinya akan memberikan kenyataan dalam masa terdekat berhubung langkah terbaharu dikeluarkan Dewan Bandaraya Kuala Lumpur (DBKL) itu.

“Kita akan keluar satu kenyataan bersama semua pemimpin dalam masa dua atau tiga hari ini bagi membolehkan peluang bertemu dengan peniaga terbabit,” katanya ketika seperti dipetik Sinar Harian, hari ini.

Kenyataan yang akan dikeluarkan nanti turut mengulas mengenai kenyataan yang dibuat Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary yang tidak menolak kemungkinan bahawa kerajaan akan memperluaskan sekatan tersebut di seluruh negara.

Ahmad Marzuk dilaporkan berkata, kerajaan menerima komen positif daripada masyarakat merentasi kaum berhubung langkah itu yang dijangka dilaksanakan Dewan Bandaraya Kuala Lumpur bermula 1 Oktober tahun depan.

Terdahulu, Pengerusi DAP Wilayah Persekutuan, Tan Kok Wai akan mengadakan pertemuan dengan Datuk Bandar Kuala Lumpur, Datuk Mahadi Che Ngah untuk memohon supaya keputusan itu ditarik balik.

Katanya, DAP Wilayah Persekutuan akan mengumpulkan bantahan daripada pihak berkepentingan yang terjejas dengan peraturan baharu penjualan arak beralkohol tinggi oleh DBKL.

Pada 18 November lalu, media melaporkan kedai runcit, serbaneka dan kedai menjual ubat tradisional Cina sekitar Kuala Lumpur tidak dibenarkan menjual minuman alkohol bermula 1 Oktober tahun depan.

Penguatkuasaan itu bakal dilaksanakan susulan DBKL memuktamadkan Garis Panduan dan Syarat Permohonan Lesen Minuman Keras baru-baru ini.

DBKL sebelum ini membekukan permohonan baharu lesen minuman keras berkuat kuasa 2 Jun lalu dan tindakan akan diambil terhadap premis yang menjual minuman keras tanpa lesen.


Malaysia kesan dua kes cacar monyet pertama

BANGI, 8 Safar 1445H, Jumaat – Kementerian Kesihatan (KKM) mengesahkan dua kes pertama berkaitan jangkitan mpox atau cacar monyet di negara ini, menurut Ketua Pengarah Kesihatan, Datuk Dr Muhammad Radzi Abu Hassan.

Beliau berkata, kes pertama disahkan pada 26 Julai lalu, membabitkan seorang lelaki warga asing yang tinggal dan bekerja di Malaysia sejak April 2022.

Katanya, mangsa mempunyai sejarah perjalanan ke negara yang melaporkan kes mpox pada 6 Julai 2023 dan kembali ke Malaysia pada 10 Julai lalu.

“Beliau mula menunjukkan gejala pada 19 Julai 2023 dan lepuh mula muncul pada 23 Julai 2023. Beliau telah menjalani isolasi dan dibebaskan pada 10 Ogos 2023 setelah pulih sepenuhnya tanpa komplikasi.

“Beliau disyaki mendapat jangkitan semasa berada di luar negara iaitu negara yang melaporkan kes mpox,” katanya dalam kenyataan, hari ini.

Bagi kes kedua, Dr Muhammad Radzi berkata, mangsa adalah kontak kepada kes mpox pertama atau kes indeks membabitkan seorang lelaki warga tempatan.

Menurutnya, mangsa mengalami gejala ketika dalam kuarantin kerana menjadi kontak kepada kes positif mpox.

“Beliau telah diarahkan menjalani kuarantin sejak 27 Julai 2023 dan disahkan positif mpox pada 29 Julai 2023. Beliau masih dalam tempoh isolasi dan dalam keadaan sihat.

“Semua kontak bagi kes pertama telah dikenalpasti dan status kesihatan mereka telah dipantau. Tiada yang mengalami gejala jangkitan mpox kecuali kes kedua seperti dinyatakan di atas.

“Kes kedua tidak mempunyai sebarang kontak rapat,” katanya.

Susulan perkembangan itu, beliau mengingatkan semua pengembara yang tiba dari negara-negara melaporkan mpox untuk memantau status kesihatan kendiri setiap hari, termasuk gejala jangkitan bagi tempoh selama 21 hari dari tarikh ketibaan di Malaysia.

“Gejala-gejala mpox adalah seperti demam, keletihan, sakit kepala serta ruam makulapapular yang bermula di muka kemudian menyebar ke tapak tangan dan tapak kaki diikuti bahagian-bahagian tubuh yang lain.

“Pesakit juga mungkin mengalami lenguh tubuh bandan, sakit bahagian belakang atau sendi, kejang otot dan pembengkakan kalenjar limfa,” katanya.

Dr Muhammad Radzi turut meminta pengamal perubatan untuk peka terhadap individu dengan gejala lepuh yang mendapatkan rawatan, terutamanya dalam kalangan kumpulan berisiko tinggi.

Katanya, sejarah risiko kontak rapat dengan individu bergejala jangkitan mpox perlu didapatkan.

“Bagi kes yang disyaki mpox, swab lepuh, swab oral dan sampel darah/serum boleh dihantar ke makmal yang menyediakan perkhidmatan ujian pengesanan virus mpox.

“Pada masa ini, terdapat 10 buah makmal menyediakan perkhidmatan ujian pengesanan mpox; iaitu lapan makmal kerajaan dan dua makmal swasta.

“Kes disyaki mpox hendaklah dinotifikasi ke pejabat kesihatan berhampiran melalui Sistem e-Notifikasi agar siasatan lanjut serta langkah kawalan dapat dijalankan oleh Pejabat Kesihatan Daerah,” katanya.


Ahli politik Melayu tak jaga ekonomi bangsa sendiri, kaum lain ambil peluang

Oleh Athirah Huda Zalhe

BANGI, 15 Safar 1442H, Sabtu – Isu ketirisan dalam pengagihan dan penyaluran wang peruntukan kerajaan antara faktor pembangunan sosioekonomi Bumiputera tidak berkembang pesat.

Justeru, agenda berkenaan tidak boleh dicapai selagi ketirisan masih berlaku dalam kerajaan, meskipun pelbagai inisiatif dan dasar dirangka setiap tahun, kata penganalisis ekonomi, Prof Madya Dr Abu Sofian Yaacob.

Mengakui kesal kerana selama lebih 60 tahun negara mencapai kemerdekaan, ekonomi Bumiputera masih berada di takuk sama, bahkan terus ketinggalan dengan kaum lain di negara ini.

“Walaupun ia (ekonomi Bumiputera) tidak merudum, tetapi ia tidak berkembang dengan pesat sebab ketirisan dari pengagihan.

“Bahkan, tiada juga tindakan bersepadu oleh agensi-agensi kerajaan yang dipertanggungjawabkan,” katanya kepada Ismaweb.net, hari ini.

Sebelum ini, Perdana Menteri, Tan Sri Muhyiddin Yassin menyatakan bahawa Bumiputera adalah kaum paling miskin dengan insiden kemiskinan mutlak tertinggi iaitu 7.2 peratus berbanding Cina (1.4 peratus dan India (4.8 peratus) pada 2019.

Muhyiddin berkata, jurang pendapatan purata pada 2019 antara Bumiputera dan Cina adalah sebanyak RM2,802 iaitu empat kali lebih tinggi berbanding pada 1989.

Menyifatkan jurang berkenaan mengecewakan, Dr Abu Sofian berkata, pemimpin Melayu perlu serius memainkan peranan mereka dalam menjaga kepentingan orang Melayu dan Bumiputera di negara ini.

Katanya, pengaruh politik juga antara faktor lain yang memberikan kesan kepada perkembangan ekonomi Bumiputera.

“Ahli politik Melayu tidak menjaga kepentingan Bumiputera, dan hanya mementingkan diri sendiri sehingga kaum lain mempergunakan ahli politik Melayu untuk faedah mereka.

“Sedangkan, kaum lain menjaga kepentingan sesama kaum mereka, tetapi berbeza dengan orang Melayu yang lebih suka penting diri sendiri dan dengki,” katanya.


Spekulasi darurat: Agong berunding dengan Raja-Raja Melayu

BANGI, 7 Rabiulawal 1442H, Sabtu – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan untuk mengadakan rundingan dengan Raja-Raja Melayu di Istana Negara dalam masa terdekat.

Menurut Istana Negara, rundingan berkenaan bagi membincangkan dan memperhalusi cadangan-cadangan yang telah dikemukakan Perdana Menteri, Tan Sri Muhyiddin Yassin.

Al-Sultan Abdullah telah menerima menghadap Muhyiddin di Istana Abdul Aziz, Kuantan jam 5 petang semalam, susulan daripada Mesyuarat Khas Jemaah Menteri yang dipengerusikan Perdana Menteri pada sebelah pagi.

Datuk Pengelola Bijaya Diraja, Datuk Ahmad Fadil Shamsuddin berkata, Seri Paduka memahami keperluan kelangsungan pentadbiran negara untuk memerangi ancaman wabak COVID-19.

“Malah, Seri Paduka Baginda turut amat prihatin terhadap kegelisahan dan kegusaran rakyat ekoran daripada perkembangan terkini ini,” katanya dalam kenyataan, hari ini.

Sejak semalam, spekulasi bertiup kencang bahawa Muhyiddin dan jemaah Kabinet bersetuju untuk mengisytiharkan darurat di tengah-tengah ketidaktentuan politik dan pandemik COVID-19.

Desas-desus dakwaan itu mencetuskan rasa panik dan kebimbangan rakyat keseluruhannya ketika ini.

Sehubungan itu, Al-Sultan Abdullah menasihati seluruh rakyat supaya bertenang, tidak panik dan bersabar dalam menghadapi situasi terkini sementara menunggu keputusan mengenai cadangan-cadangan tersebut.

Ahmad Fadil berkata, Seri Paduka turut menasihatkan rakyat supaya tidak membuat sebarang spekulasi yang boleh menimbulkan kekeliruan dan keresahan serta menggugatkan ketenteraman negara.

“Berhubung dengan kenaikan mendadak kes positif COVID-19 dan kewujudan beberapa kluster baharu yang berterusan di negara ini, Al-Sultan Abdullah mengulangi titah nasihat Seri Paduka Baginda kepada rakyat untuk terus memainkan peranan masing-masing dan berdisiplin mematuhi prosedur operasi standard (SOP) dan tatacara amalan kebiasaan baharu dalam membantu pihak berkuasa memerangi COVID-19 demi keselamatan diri serta masyarakat.

“Al-Sultan Abdullah turut mengajak seluruh rakyat untuk bersama Seri Paduka Baginda berdoa semoga Malaysia sentiasa dirahmati dan dilindungi dari segala bentuk ancaman serta penularan COVID-19 ini dapat dibanteras dengan berkesan dan diakhiri dengan segera,” katanya.


Majikan digalak perkenal konsep ‘duta pekerja’ tingkat vaksinasi

BANGI, 1 Zulkaedah 1442H, Sabtu – Majikan berada pada kedudukan ‘paling dekat’ dengan pekerja sebagai penggerak aset organisasi dalam memastikan penerimaan vaksinasi secara menyeluruh dalam kalangan pekerja.

Perkara itu adalah demi mengoptimumkan aspek keselamatan dan kesihatan di tempat kerja.

Pensyarah Kanan Fakulti Pengurusan dan Perniagaan, Universiti Teknologi MARA (UiTM) Kampus Arau, Perlis, Dr Muhammad Aiman Arifin berkata, majikan boleh mengambil tindakan termasuk memberi pendidikan positif berkaitan fakta vaksinasi dalam kalangan pekerja.

Katanya, ia termasuk inisiatif majikan yang perlu terus berkongsi maklumat penting dan boleh dipercayai berkenaan aspek keselamatan, kesihatan, keberkesanan serta kesan sampingan melalui pengambilan vaksin.

“Pakar bidang boleh dipanggil, misalnya untuk mengadakan perbincangan bersama panel terdiri doktor dan pihak kesihatan awam untuk berkongsi maklumat saintifik dan menjawab pertanyaan pekerja berkaitan kepentingan vaksinasi,” katanya menulis di Berita Harian, hari ini.

Muhammad Aiman turut menyarankan majikan untuk meminta pekerja berkongsi pengalaman vaksinasi dengan rakan sekerja, iaitu memperkenalkan konsep ‘duta pekerja’ sebagai wakil bagi menjawab segala persoalan yang timbul.

Seiring peredaran masa, tambahnya, pengurusan sumber manusia strategik melalui perancangan terhadap vaksinasi pekerja yang lebih dinamik harus ditekankan dalam mewujudkan suasana harmoni di antara majikan dan pekerja.

“Bagaimanapun, situasi semasa digambarkan melalui hasil kaji selidik terkini oleh Employment Hero mengenai ‘Impak COVID-19 kepada Pemilik Perniagaan dan Pekerja’ mula menampakkan kesan positif dengan 70 peratus daripada keseluruhan akan mewajibkan vaksinasi COVID-19 untuk semua kakitangan mereka.

“Sememangnya kita belum menang. Cabaran utama dalam hal ini adalah menguruskan sumber manusia dan apakah fungsi boleh dilaksanakan majikan bagi menyokong usaha gigih kerajaan dalam membendung penularan pandemik,” katanya.


COVID-19: Jangkitan di Indonesia kini 282,724 kes

JAKARTA, 11 Safar 1442H, Selasa – Pemerintah Indonesia kini menjadikan hotel di Jakarta sebagai tempat kuarantin dan merawat pesakit COVID-19, berikutan peningkatan drastik jangkitan serta hospital di provinsi itu dilaporkan mula mencapai kapasiti penuh.

Ketua Bidang Kesihatan Masyarakat, Provinsi Jakarta, Fify Mulyani dalam siaran di YouTube rasmi Badan Nasional Pengurusan Bencana (BNPB) Indonesia berkata dua hotel iaitu Ibis Style di Mangga Dua, Jakarta Utara dan U Stay Hotel di Mangga Besar, Jakarta Barat, telah dijadikan tempat kuarantin dan rawatan kepada pesakit COVID-19 bermula semalam.

Tanpa menyatakan jumlah pesakit yang sedang dirawat, beliau berkata kedua-dua hotel itu boleh menampung 212 (Hotel Ibis) dan 140 pesakit (Hotel U Stay).

Sementara itu Ketua Persatuan Hotel dan Restoran Indonesia, Krisnadi dalam kenyataan berkata 30 hotel di Jakarta telah dikenal pasti untuk dijadikan hospital sementara bagi merawat dan tempat kuarantin pesakit COVID-19.

Pada 14 Sept lepas, Gabenor Jakarta Anies Baswedan menyatakan 67 hospital di Jakarta berada di tahap lebih 70 peratus penggunaan peralatan, katil serta kemudahan perubatan berikutan trend kes positif baharu di Jakarta secara puratanya hampir 1,000 kes setiap hari sejak akhir Ogos lepas.

Berdasarkan data yang disiarkan BNPB dalam laman Twitter rasminya @BNPB_Indonesia hari ini, sebanyak 1,238 kes positif baharu dilaporkan di Provinsi Jakarta dalam tempoh 24 jam lepas.

Provinsi Jakarta mencatatkan jumlah kes keseluruhan tertinggi di republik Indonesia iaitu 72,577 kes, dengan kematian keseluruhan 1,716 orang.

Berdasarkan data BNPB, Indonesia hari ini mencatatkan 4,002 jangkitan baharu COVID-19 dalam tempoh 24 jam, menjadikan jumlah kes keseluruhan di republik itu kini 282,724 kes.

Sebanyak 132,496 lagi pesakit masih dalam pemantauan virus berkenaan di seluruh Indonesia.

Bagi tempoh 12 tengah hari semalam sehingga 12 tengah hari ini juga, 128 lagi kematian berlaku, menjadikan jumlah kematian kumulatif di republik itu kini 10,601 orang. – Bernama


Thailand: Pelancong lengkap vaksin dikecualikan kuarantin mulai November

BANGKOK, 20 Safar 1443H, Isnin – Bermula 1 November, pelancong dan pengembara lengkap vaksin COVID-19 yang mengunjungi Bangkok dan sembilan wilayah di Thailand dikecualikan menjalani kuarantin wajib dua minggu.

Pengecualian merangkumi destinasi pelancongan seperti Krabi, Chiang Mai, Koh Phangnga, Pattaya, Bang Lamung, Jomtien dan Bang Sare di Chonburi, Hua Hin (Prachuap Khiri Khan) dan Koh Phayam (Ranong).

Langkah terbaharu itu bertujuan menghidupkan kembali industri pelancongan Thailand yang terjejas akibat COVID-19.

Ia susulan pengumuman, bermula 1 Oktober Thailand akan mengurangkan tempoh kuarantin 14 hari kepada tujuh hari untuk pelawat lengkap divaksin, manakala pelancong belum divasin yang tiba melalui pengangkutan udara dikenakan 10 hari kuarantin dan mereka menggunaka laluan darat menjalani 14 hari kuarantin.

Perdana Menteri Prayuth Chan o-cha yang mempengerusikan mesyuarat Pusat Pentadbiran Situasi COVID-19 (CCSA) hari ini meluluskan langkah-langkah tersebut.

Pada sidang media, jurucakap CCSA Dr Taweesin Visanuyothin berkata berkuat kuasa 1 Oktober, Bangkok dan 28 wilayah di kawasan “zon merah gelap” akan menyaksikan pembukaan semula lebih banyak perniagaan dan perkhidmatan.

“Ia termasuk pawagam, spa, perpustakaan, salun kecantikan dan klinik, ruang tatu, salun kuku dan tempat sukan. Perintah berkurung waktu malam akan dikurangkan sejam iaitu dari 10 malam hingga 4 pagi,” katanya.

Taweesin berkata perintah darurat akan dilanjutkan hingga 30 November dan sedang menunggu kelulusan kabinet.

Susulan kejayaan “Phuket Sandbox” dan “Samui Plus” yang dilancarkan pada Julai, Thailand yang bergantung kepada pelancongan berusaha membuka kembali lebih banyak destinasi pelancongan terkenal kepada pelancong lengkap divaksin.

Pada 2019, Thailand menarik hampir 40 juta pengunjung dan jumlahnya merosot kepada 6.7 juta tahun lalu.

Terdahulu, pelan awal Thailand untuk membuka kembali Bangkok pada 1 Oktober mungkin akan ditunda berikutan kegagalan memenuhi sasaran 70 peratus populasi dewasa lengkap divaksin.

Terkini, Thailand telah memberikan 50.56 juta dos vaksin COVID-19 sejak kempen vaksinasi bermula 28 Februari lalu.

Sementara itu, Taweesin berkata Thailand akan memperoleh 2.79 juta dos vaksin Pfizer-BioNTech, 165,000 dos AstraZeneca dari Sepanyol dan 400,000 dos AstraZeneca dari Hungary.

Dalam tempoh 24 jam lalu, Thailand mencatatkan 10,288 kes baharu COVID-19 baharu dan 101 kematian. Jumlah keseluruhan kes di negara ini adalah sebanyak 1,571,926 kes dan 16,369 kematian. – Bernama


Perancis umum misi pemindahan rakyat di Mariupol dengan kerjasama Greece, Turki

PARIS, 23 Syaaban 1443H, Sabtu – Perancis, Greece dan Turki akan bekerjasama memindahkan penduduk di bandar Mariupol, Ukraine, kata Presiden Perancis Emmanuel Macron pada Jumaat.

Bercakap pada akhir sidang kemuncak Kesatuan Eropah (EU) di Brussels, Macron berkata, ketiga-tiga negara itu akan menjalankan “operasi kemanusiaan luar biasa” bagi mengeluarkan semua warganya yang ingin meninggalkan bandar pelabuhan yang terkepung itu, lapor Agensi Anadolu.

Beliau menambah operasi itu akan dilaksanakan “dengan sebaik mungkin.”

Macron turut mengulangi gesaan agar Rusia meletakkan senjatanya untuk mengakhiri krisis Ukraine.

“Objektif dan obsesi kami ialah gencatan senjata di seluruh wilayah (Ukraine),” menurut Presiden Perancis itu.

Mengelakkan krisis tenaga turut menjadi agenda Macron di samping memberi tumpuan kepada isu kenaikan harga dalam sektor itu.

Beliau berkata negara anggota EU akan berusaha mengurangkan harga elektrik dan gas.

Macron turut menyentuh mengenai risiko kekurangan makanan yang mungkin berlaku, serta mengumumkan usaha selanjutnya untuk menghapuskan “disfungsi pasaran” di samping memberi amaran bahawa kekurangan makanan di seluruh dunia boleh berlaku dalam tempoh 12 hingga 18 bulan akan datang jika isu itu gagal ditangani. – Bernama


Polis rampas bungkusan ubat gigi ekstrak daun ganja dialamatkan kepada 2 ahli politik

PUTRAJAYA, 21 Syaaban 1444H, Selasa – Polis Sepang merampas bungkusan disyaki ubat gigi ekstrak daun ganja yang dialamatkan kepada dua ahli politik di sebuah syarikat kurier di Pulau Meranti, dekat sini, Jumaat lalu.

Ketua Polis Daerah Sepang, ACP Wan Kamarul Azran Wan Yusof berkata, rampasanitu dilakukan susulan maklumat daripada laporan seorang petugas pejabat kerajaan di sini yang menerima panggilan memaklumkan ada satu bungkusan atas nama dua ahli politik tersebut.

“Berdasarkan maklumat yang diterima, disyaki bungkusan itu mengandungi barang terlarang dan pada minggu lepas juga pejabat kerajaan tersebut menerima satu bungkusan yang mengandungi daun ganja,” katanya menerusi kenyataan malam tadi.

Susulan itu, katanya, polis telah pergi ke hab kurier berkenaan dan merampas barang kes iaitu tiub ubat gigi dengan bercorak daun ganja yang tertera tulisan ‘Happy Green’ yang ditemui dalam satu bungkusan kotak berwarna coklat.

Beliau berkata, semakan polis mendapati barang tersebut dibeli pengirim melalui platform Shopee beralamat di Indonesia.

“Siasatan mendapati barang yang dirampas tidak mempunyai kaitan dengan penama yang dialamatkan. Siasatan lanjut diteruskan,” katanya. – Bernama


ISMA mohon SUHAKAM segera realisasi ubah dasar berkait LGBT

Oleh Zuhayati Yazid

BANGI, 28 Zulhijjah 1443H, Khamis – Langkah Suruhanjaya Hak Asasi Manusia (SUHAKAM) untuk memperbetulkan semula dasar-dasar lama terutama berkaitan golongan Lesbian, Gay, Biseksual dan Transgender (LGBT) adalah bersesuaian dengan Malaysia sebagai sebuah negara Islam.

Keputusan yang dinanti-nantikan itu bertepatan dengan syariat Islam serta bersesuaian norma budaya kehidupan rakyat di negara ini, demikian tegas Naib Presiden gerakan Islam, Ikatan Muslimin Malaysia (ISMA), Ustaz Mohd Noor Azib Asmangi.

“ISMA sangat menghargai kesudian dan kesungguhan SUHAKAM yang mahu membetulkan dan mengkaji semula dasar-dasar lama, terutama yang memihak kepada LGBT dan berhasrat perkara ini dapat direalisasikan dan ditepati segera.

“Bertepatan negara Malaysia sebagai negara Islam, adalah menjadi kewajipan kepada kita mengamalkan syariat Islam yang bukan sahaja sesuai untuk orang Islam semata-mata tetapi semua individu di negara majmuk ini yang boleh membawa perubahan ke arah kebaikan.

“Kita sedia maklum kemudaratan daripada aktiviti tidak bermoral seperti LGBT sebenarnya membawa lebih banyak keburukkan termasuklah cacar monyet yang melanda negara-negara Eropah yang dipercayai daripada aktiviti tidak bermoral ini,” katanya ketika dihubungi Ismaweb.net, hari ini.

Mohd Noor Azib berharap, jaminan yang diberikan oleh Pengerusi SUHAKAM, Prof Datuk Dr Rahmat Mohamad untuk memperbetulkan dasar-dasar tersebut dapat direalisasikan segera.

“Kita akan terus mengadakan pertemuan dari semasa ke semasa dan melakukan perbincangan supaya perkara ini dapat dilaksanakan dengan sempurna dan bukan sekadar tertulis di atas kertas dan niat sahaja namun dihalang oleh sesetengah pihak,” katanya.

Malah, beliau juga berharap ada pembaharuan dibawa oleh entiti didanai kerajaan itu selepas SUHAKAM diterajui oleh individu yang pakar dalam perundangan.

Selain tidak lagi berpaksikan budaya barat dalam membuat sebarang keputusan.

Semalam, Pengerusi PEMBELA, Haji Aminuddin Yahaya mendapat jaminan oleh Pengerusi SUHAKAM untuk memastikan segala polisi dan gerak kerja mereka akan menjurus kepada ruh dan semangat Perlembagaan Persekutuan, bukannya kehendak pihak asing secara membuta tuli.

Malah, SUHAKAM bersedia mengkaji dan memperbetulkan semula dasar-dasar lama yang dilihat memihak agenda LGBT.

Pautan terdahulu:
https://ismaweb.net/2022/07/27/suhakam-akan-kaji-perbetul-dasar-memihak-agenda-lgbt/


Senator cadang PRU15 diadakan selepas Julai tahun depan

KUALA LUMPUR, 21 Muharram 1442H, Rabu  –  Seorang senator mencadangkan supaya kerajaan mengadakan Pilihan Raya Umum ke-15 (PRU15), selepas Julai tahun depan supaya dapat memberi peluang kepada anak muda, terutamanya yang berusia 18 tahun terbabit secara langsung dalam memilih kerajaan.

Ismail Yusof berkata, langkah itu seiring dengan pelaksanaan sistem pendaftaran pemilih secara automatik, yang dijangka dikuatkuasakan selewat-lewatnya pada Julai tahun depan.

“Pelaksanaan sistem undi secara auntomatik mengikut garis masa kita, hanya akan dibuat pada Julai 2021 dan saya buat penegasan untuk minta PM (Perdana Menteri Tan Sri Muhyiddin Yassin) dan kerajaan PN (Perikatan Nasional), supaya Pilihan Raya Umum diadakan selepas itu.

“Ini kerana pelaksanaan PRU selepas (tempoh) itu akan membuka lebih banyak ruang demokrasi, kerana lebih ramai pemilih sekali gus lebih ramai suara rakyat akan dapat dizahirkan dalam proses pembentukan kerajaan,” katanya dalam sidang media di Bangunan Parlimen di sini, hari ini.

Beliau berkata demikian ketika mengulas jawapan yang diberikan Timbalan Menteri di Jabatan Perdana Menteri (Parlimen dan Undang-undang) Datuk Shabudin Yahaya, semasa persidangan Dewan Negara yang menyatakan seramai 4.2 juta penduduk di negara ini yang berusia lebih 21 tahun, masih belum mendaftar sebagai pemilih.

Terdahulu dalam kenyataan pada persidangan Dewan Negara itu Shabudin berkata, dengan pelaksanaan  sistem pendaftaran pemilih secara automatik, negara akan menambah jumlah pengundi dalam kalangan individu berusia 18 tahun, antara enam hingga tujuh juta orang.

Mengulas lanjut Ismail berkata, menerusi langkah itu, pembentukan kerajaan pada PRU akan datang  dilihat lebih efektif, apabila terdapatnya penyertaan golongan muda dalam PRU itu.

“PRU itu juga kita tentunya akan dapat keputusan majoriti PRU lebih baik, kalau buat sekarang pun perbezaannya tidak ketara.

“Kita mahu pengundi muda ini diberi tanggungjawab untuk memilih kerajaan, jadi berilah peluang kepada mereka,” katanya.  -Bernama


AADK tahan empat individu termasuk ibu muda bawa bayi

BUKIT MERTAJAM,  26 Rabiulawal 1442H, Khamis  – Agensi Antidadah Kebangsaan (AADK) Pulau Pinang menahan empat individu, termasuk seorang remaja perempuan dan seorang ibu muda bersama bayinya yang baru berumur dua bulan, dalam serbuan ke atas sebuah rumah, di sini, yang dijadikan sebagai tempat menagih dadah, semalam.

Pengarahnya Elmariah Chung berkata serbuan pada jam 3.30 petang itu dilaksanakan hasil risikan dan intipan pihaknya sejak dua minggu lepas, dan ketika serbuan, pihaknya menahan dua lelaki dan seorang ibu muda berumur 20 tahun bersama bayinya, serta seorang remaja berumur 16 tahun.

Beliau berkata, ujian air kencing mereka didapati positif dadah jenis Methamphetamine, dan kini semua mereka ditahan untuk siasatan lanjut, manakala bayi itu diserahkan kepada ahli keluarga wanita berkenaan.

“Berdasarkan siasatan, rumah itu dijadikan lokasi untuk mereka termasuk beberapa lagi penagih dadah melepaskan gian sejak Jun lepas, namun dalam serbuan semalam, hanya terdapat individu berkenaan,” katanya dalam kenyataan hari ini.

Katanya kesemua suspek disiasat mengikut Seksyen 3(1) Akta Penagihan Dadah 1983 (Rawatan Dan Pemulihan) Pindaan 1998 yang boleh dihukum menjalani pemulihan AADK selama dua tahun atau pemulihan dalam komuniti bagi tempoh dua hingga tiga tahun, jika sabit kesalahan. -Bernama


Petugas TH anjur solat hajat, bacaan Yasin sambut ketibaan jemaah

MADINAH, 4 Zulkaedah 1443H, Sabtu – Dalam kerancakan melakukan pelbagai persiapan menyambut kumpulan pertama jemaah haji Malaysia yang akan tiba di sini, kira-kira 100 petugas Lembaga Tabung Haji (TH) tetap mengambil peluang melakukan solat hajat secara berjemaah.

Malam tadi, mereka turut mengadakan bacaan yasin dan tahlil serta memanjatkan doa agar operasi pengurusan berlangsung dengan teratur.

Majlis tersebut diadakan di surau Ibu Pejabat TH di bangunan Roha Madinah selepas waktu maghrib, dipimpin oleh Pembimbing Ibadat Haji Tanah Suci Ustaz Mohd Hishammuddin Mansor.

Sementara itu, Pengarah Operasi Madinah Mohamed Heikal Mohamed Yusuff berharap urusan operasi haji musim 1443H/2022M berjalan lancar dan semua jemaah serta petugas diberi kesihatan yang baik sepanjang berada di Tanah Suci.

“Dalam masa yang sama, majlis ini juga adalah satu ruang untuk para petugas haji baharu dan lama menjalin ukhwah dalam usaha kita membina satu pasukan bagi menyantuni dhufurrahman (tetamu Allah),” katanya ketika ditemui pemberita di sini.

Kumpulan pertama seramai 295 orang dijadualkan tiba dengan pesawat Saudia Airlines di Lapangan Terbang Antarabangsa Putera Mohammad Abdulaziz di Madinah pada 4.55 petang (waktu Arab Saudi) esok.

Pelbagai program ibadat dan ziarah telah diatur TH selama enam hari lima malam untuk para jemaah haji Malaysia sepanjang berada di Madinah sebelum meneruskan perjalanan ke Makkah bagi melaksanakan ibadat umrah pada 10 Jun. – Bernama


COVID-19: Pihak berkuasa agama tak belakangi al-Quran, sunah

BANGI, 20 Rabiulawal 1442H, Jumaat – Usaha pihak berkuasa agama dalam menangani wabak COVID-19 di negara ini tidak membelakangi al-Quran dan sunah.

Timbalan Mufti Perak, Datuk Zamri Hashim berkata, langkah-langkah diambil oleh pihak berkuasa agama terutamanya ahli fatwa dalam menetapkan prosedur operasi standard (SOP) termasuk dalam hal berkaitan ibadat umat Islam adalah mengikut panduan al-Quran, sunah, ijmak ulama dan qiyas.

Beliau berkata, ahli fatwa perlu melalui beberapa proses yang amat teliti dengan mendapatkan pandangan beberapa pakar, sebelum mengemukakan sesuatu fatwa seterusnya mendapatkan perkenan Sultan.

“Dalam hal menangani COVID-19 ini, mufti dan ahli jawatankuasa fatwa negeri-negeri telah bersidang bukan sekali dua tetapi berkali-kali untuk memutuskan keputusan yang terbaik. Jawatankuasa Fatwa negeri-negeri tidak sewenang-wenangnya mengeluarkan panduan hukum dan fatwa kerana tanggungjawab yang besar perlu dipikul.

“Panduan hukum pada orang ramai itu tidak melalui satu proses mudah tetapi berkali-kali melalui proses yang disebut sebagai mematuhi arahan al-Quran itu sendiri iaitu ‘hendaklah bertanya kepada pakar kalau engkau sendiri tidak mengetahuinya’.

“Jadi SOP yang kita buat ini tidak lari dari kerangka al-Quran itu sendiri iaitu al-Quran menyuruh kita bertanya kepada yang pakar,” katanya melalui rakaman video yang dimuat naik di akaun Facebook Jabatan Mufti Perak, hari ini.

Mengulas lanjut, Zamri berkata, Kementerian Kesihatan Malaysia (KKM) dan Majlis Keselamatan Negara (MKN) adalah pakar yang menjadi rujukan dalam perkara berkaitan COVID-19 di negara ini.

Beliau berkata, panduan hukum berkenaan COVID-19 itu mengikut kehendak al-Quran dan berlandaskan sunah Nabi Muhammad SAW.

“Amat tidak betul SOP yang kita buat ini membelakangi hadis kerana Nabi Muhammad SAW telah menunjukkan sunah manhaj di mana baginda memberikan gambaran kepada kita apabila berlaku wabak dan sebagainya metodologinya adalah mencegah.

“Sebab itu dalam peristiwa taun, Nabi Muhammad SAW bersabda: ‘Apabila kamu mendengar berita satu wabak taun sampai kepada satu negara, jangan kamu masuki negeri berkenaan. Kalau berlaku wabak itu di sesuatu tempat yang kamu berada di dalamnya jangan kamu keluar daripadanya’,” katanya.

Pada masa sama, beliau menolak persepsi sesetengah pihak yang mengaitkan COVID-19 sebagai satu konspirasi memandangkan jumlah jangkitan di seluruh dunia kini sebanyak 47.8 kes dengan jumlah kematian seramai 1.2 juta orang.

Katanya, negara-negara yang mempunyai kes positif tertinggi terdiri daripada negara bukan Islam.

Beliau turut menasihatkan golongan pendakwah supaya tidak mencetuskan konflik sosial di antara rakyat dan pemerintah dalam soal keputusan pihak berkuasa agama menentukan SOP.

Katanya, semua pihak perlu memberi pendidikan, menyemai kasih sayang, perpaduan dan hormat-menghormati antara rakyat dengan pemerintah, selain meminta semua terus berdoa supaya negara dijauhi pandemik berkenaan.


9 maut letupan bom kereta sasar Ahli Parlimen Afghanistan

KABUL, 5 Jamadilawal 1442H, Ahad – Sekurang-kurangnya sembilan orang maut dalam letupan bom kereta yang menyasarkan seorang Ahli Parlimen Afghanistan.

Menteri Dalam Negeri, Massoud Andarabi berkata, Anggota Parlimen itu – Khan Mohammad Wardak – bersama 20 orang awam termasuk wanita dan kanak-kanak cedera dalam letupan berkenaan.

“Tidak jelas sama ada bahan letupan itu diletakkan di dalam kereta yang diparkir di laluan pembuat undang-undang berkenaan atau kenderaan dengan bom dipandu oleh pengebom,” katanya.

Bagaimanapun setakat ini tidak ada yang mengaku bertanggungjawab atas letupan itu.

Afghanistan telah menyaksikan peningkatan keganasan, terutama pengeboman, dalam beberapa minggu lalu, ketika kerajaan dan Taliban mengadakan rundingan untuk mengakhiri perang selama hampir 20 tahun di negara itu.

Letupan berasingan juga dilaporkan hari ini di wilayah Logar, Nangarhar, Helmand dan Badakhshan, yang mana sejumlah orang awam dan anggota pasukan keselamatan terbunuh dan cedera.

Jumaat lalu, letupan bom yang disyaki sebuah beca mengorbankan sekurang-kurangnya 15 orang awam, termasuk 11 kanak-kanak, di tengah wilayah Ghazni.

Kementerian dalam negeri dalam satu kenyataan berkata, Taliban telah membunuh 487 orang awam dan mencederakan 1,049 yang lain dengan melakukan 35 serangan bunuh diri dan 507 letupan di seluruh negara selama tiga bulan belakangan ini. – Agensi


1,096 kes baharu

KUALA LUMPUR, 6 Rabiulakhir 1442H, Ahad – Malaysia hari ini mencatatkan 1,096 kes baharu COVID-19, dengan Selangor terus mencatatkan kes tertinggi iaitu 603 kes (55.0 peratus) dan diikuti Sabah dengan 311 kes (28.4 peratus).

Ketua Pengarah Kesihatan, Tan Sri Dr Noor Hisham Abdullah berkata, angka kes baharu hari ini menjadikan jumlah kes positif dalam negara sebanyak 54,775 kes.

Bagaimanapun, jumlah kes pulih melebihi kes baharu dengan 1,104 kes direkodkan menjadikan jumlah kumulatif kes sembuh 41,597 kes.

Menurut beliau dalam satu kenyataan hari ini, catatan kes baharu itu menjadikan bilangan kes aktif dengan kebolehjangkitan COVID-19 sebanyak 12,843 kes.

Beliau berkata daripada 1,096 kes baharu hari ini, sebanyak 1,090 kes membabitkan penularan tempatan manakala bakinya adalah kes import yang mendapat jangkitan dari luar negara.

“Angka COVID-19 yang tinggi di Selangor berpunca daripada pertambahan kes bagi kluster-kluster terutamanya kluster berkaitan tempat kerja iaitu Kluster Teratai dengan pertambahan 502 kes (83.3 peratus).

“Sabah pula mencatatkan jumlah kes yang tinggi pada hari ini disebabkan oleh peningkatan pengesanan kes dalam kalangan saringan kontak rapat iaitu 139 kes (44.7 peratus),” kata Dr Noor Hisham.

Kenyataan itu memaklumkan 72 kes (6.6 peratus) dilaporkan pada hari ini adalah berkaitan kluster di Pusat Tahanan Sementara dan penjara membabitkan Kluster Tembok (42 kes), Kluster Bakti (16 kes), Kluster Rumah Merah (empat kes), Kluster Penjara Sandakan (empat kes), Kluster Penjara Seberang Perai (dua kes) Kluster Penjara Reman (dua kes), Kluster Penjara Kepayan (satu kes), dan Kluster Matambai (satu kes).

Dr Noor Hisham berkata, terdapat 106 kes positif COVID-19 yang sedang dirawat di unit rawatan rapi (ICU) dengan 46 kes memerlukan bantuan pernafasan.

Beliau turut berkata, terdapat tiga kematian berkaitan COVID-19 membabitkan dua lelaki dan seorang wanita di Sabah, menjadikan jumlah kumulatif kematian dalam negara 335 kes atau 0.6 peratus daripada jumlah keseluruhan kes.

Kes kematian itu membabitkan dua lelaki tempatan berumur 68 tahun yang meninggal dunia di Hospital Tawau dan mempunyai sejarah penyakit darah tinggi dan strok, manakala seorang lagi lelaki tempatan berumur 90 tahun di Hospital Queen Elizabeth serta mempunyai sejarah penyakit strok, dislipidemia dan penyakit aritmia jantung.

Kes kematian wanita itu pula merupakan warga emas berumur 80 tahun dan bukan warganegara yang mendapat rawatan di Hospital Duchess of Kent dan mempunyai sejarah penyakit strok.

Sementara itu, Dr Noor Hisham berkata, terdapat tiga kluster baharu dikenal pasti iaitu Kluster Pengkalan Barat, Kluster Bakti dan Kluster Bayam Indah.

Satu kes direkodkan daripada Kluster Pengkalan Barat, Perak, manakala 16 kes daripada Kluster Bakti, Negeri Sembilan dan lima kes daripada Kluster Bayam Indah, Kedah, katanya. – Bernama


Malaysia sedia jadi penggerak utama Majlis Hak Asasi Manusia

KUALA LUMPUR, 1 Rabiulawal 1443H, Jumaat – Malaysia berusaha menjadi pemudah cara untuk pendamai, penggerak kerjasama dan perancang permuafakatan apabila menjadi anggota Majlis Hak Asasi Manusia, kata Menteri Luar, Datuk Saifuddin Abdullah.

Menerusi perutusan video berhubung pencalonan Malaysia untuk menganggotai majlis itu bagi penggal 2022-2024, Saifuddin berkata Malaysia sedia memainkan peranannya sebagai rakan yang konstruktif dan bekerjasama rapat dengan negara anggota bagi memajukan agenda hak asasi seperti yang termaktub dalam Deklarasi Sejagat Hak Asasi Manusia.

Beliau menyatakan, pandemik COVID-19 mencetuskan krisis ketidakseimbangan sosial ekonomi dunia, menjejaskan kehidupan, pendidikan dan penjagaan kesihatan.

Krisis itu juga menyaksikan peningkatan sentimen perkauman dan xenofobia serta mencetuskan pelbagai ancaman ke atas kumpulan terpinggir.

“Dalam konteks ini, fungsi Majlis Hak Asasi Manusia menjadi semakin penting berbanding sebelumnya bagi memastikan krisis kesihatan awam tidak bertukar menjadi krisis hak asasi manusia global,” katanya menerusi video berkenaan yang dimuat naik dalam akaun twitter rasmi Kementerian Luar.

Saifuddin menegaskan, hak asasi manusia perlu menjadi aspek penting dalam semua usaha ketika negara dunia menyediakan kerangka kerja untuk pemulihan berkekalan dan menyeluruh.

Beliau berkata, komuniti dunia perlu berusaha lebih keras untuk mencari titik pertemuan untuk sama-sama dapat bangkit dengan lebih kuat, secara aman serta memastikan tiada yang ketinggalan.

“Atas semangat ini, Malaysia menawarkan diri untuk menjadi calon Majlis Hak Asasi Manusia untuk penggal 2022-2024,” katanya.

Saifuddin berkata, pencalonan Malaysia disokong oleh ASEAN dan Majlis Hak Asasi Manusia Kumpulan Serantau Asia Pasifik (APG).

Katanya, Malaysia juga berasa gembira kerana terpilih sebagai sebuah daripada enam negara contoh dunia berdasarkan amalan baik yang diterapkan, seperti yang terkandung dalam Universal Periodic Review (UPR), Pesuruhjaya Tinggi Hak Asasi Manusia.

Pemilihan anggota Majlis Hak Asasi Manusia Dunia itu akan diadakan pada 14 Oktober 2021, sewaktu Perhimpunan Agung Pertubuhan Bangsa-Bangsa Bersatu (PBB).

Malaysia sudah dua kali dipilih menganggotai majlis berkenaan iaitu untuk penggal 2006-2009 dan penggal 2010-2013. – Bernama


Syor anggota Suruhanjaya Patuh Syariah babitkan NGO, pakar

BANGI, 30 Syawal 1443H, Selasa – Pertubuhan-Pertubuhan Pembela Islam (PEMBELA) menyambut baik cadangan kerajaan mewujudkan Suruhanjaya Patuh Syariah sebagai badan memantau industri halal dalam negara.

Isu halal sudah menjadi kebimbangan utama umat Islam, lebih-lebih lagi apabila status sesuatu makanan atau barangan dipersoalkan.

Atas dasar itu, Pengerusi PEMBELA, Haji Aminuddin Yahaya menyarankan keanggotaan suruhanjaya lebih menyeluruh membabitkan pemain utama makanan dan juga pertubuhan bukan kerajaan (NGO) di samping pakar makanan dan perubatan.

“Bidang tugas suruhanjaya perlu menyemak kembali Akta Halal yang dilihat tidak efektif. Begitu juga peranan agensi-agensi yang ada dari keberkesanan pelaksanaannya.

“Laporan yang dibuat perlu dikongsikan dengan rakyat agar ia lebih ‘transparent’ dan berintergriti,” katanya.

Semalam, Perdana Menteri, Datuk Seri Ismail Sabri Yaakob dilaporkan berkata, kawal selia pelbagai sektor ekonomi halal dalam negara secara lebih komprehensif boleh disatukan melalui penubuhan Suruhanjaya Patuh Syariah.

Beliau berkata, pada masa ini cadangan kawal selia sedia ada terhad kepada sektor kewangan Islam melalui Bank Negara Malaysia (BNM) dan Suruhanjaya Sekuriti, manakala Jabatan Kemajuan Islam Malaysia (JAKIM) pula mengawal selia industri halal.

Oleh itu katanya, kawal selia secara lebih komprehensif boleh disatukan misalnya melalui penubuhan Suruhanjaya Patuh Syariah.


Kerajaan ‘diperkudakan’ kiasu cauvinis dalam isu UEC, vernakular?

Oleh Ainul Illia Meor Suzurudin

BANGI, 9 Rabiulawal 1443H, Sabtu – Rakyat serta pertubuhan bukan kerajaan (NGO) sudah tidak mahu lagi kerajaan ‘diperkudakan’ oleh golongan kiasu cauvinis demi kepentingan mereka sendiri terutamanya dalam isu sekolah vernakular dan Sijil Peperiksaan Bersepadu (UEC).

Ketua Media Pertubuhan-Pertubuhan Pembela Islam (PEMBELA), Haji Rashidi Haris mendakwa, puak itu sering bermain tarik tali dalam masa sama seperti mengugut kerajaan untuk mendapatkan sesuatu sama ada peruntukan atau pengiktirafan.

“Sepatutnya politikus Melayu-Islam sudah boleh nampak perkara seperti ini pada masa akan datang dan bersedia menanganinya bukannya mengikut telunjuk mereka.

“NGO tidak mahu lagi melalui situasi malang setelah ramai rakyat hilang kepercayaan terhadap golongan politikus Melayu-Islam yang bagai telah diperkudakan oleh golongan kiasu cauvinis, dengan bermain tarik tali pada isu-isu tertentu,” katanya ketika dihubungi Ismaweb.net, hari ini.

Beliau berkata, sama ada golongan politikus kerajaan menyedarinya ataupun tidak, apa yang jelas isu UEC ini adalah seperti alat puak kiasu mendapat habuan kewangan jutaan ringgit.

“Ia sudah lama dimainkan bukannya baru setahun dua yang lalu, sejak sebelum merdeka lagi kiasu sudah jadikan isu sekolah Cina ini sebagai alat bagi kaum Cina dapat sesuatu yang mereka ingini.

“Sekian lama mereka sudah menuntut sekolah mereka sendiri sehinggalah isu pengiktirafan UEC ini dipolitikkan oleh Dong Zong untuk mendapat duit percuma dari kerajaan atau diistilahkan sebagai peruntukan sumbangan.

“Dan akan senyap apabila dapat dana atau peruntukan sehingga mencecah berjuta ringgit. Siapa yang ‘menang’ dalam isu ini?

“Maka yang ruginya ialah sekolah kerajaan yang kekal ketinggalan zaman dan tidak merasa kemajuan yang sepatutnya ada pada era milenium setanding sekolah swasta,” katanya.

Dalam pada itu, beliau turut mengimbau kembali pada dua tahun lalu, di mana Datuk Seri Ismail Sabri Yaakob ketika itu yang tidak mempunyai jawatan lantang mempertikaikan mengenai peruntukan yang Pakatan Harapan (PH) berikan kepada Sekolah Menengah Persendirian Cina (SMPC).

“Tetapi luar biasanya di bawah pentadbiran beliau pula SMPC dapat juga peruntukan iaitu sehingga RM15 juta.

“Semua itu berlaku di bawah kerajaan beliau selepas perjanjian yang mempertemukan Perdana Menteri dengan tiga tokoh pemimpin parti dari PKR, DAP dan PAN.

“…. walaupun dalam masa sama ada desas-desus yang mengatakan perkara peruntukan RM15 juta itu telah diluluskan semasa era Tan Sri Muhyiddin Yassin bekas Perdana Menteri sebelumnya, bukannya arahan dari Datuk Seri Ismail Sabri,” katanya.

Mengenai sekolah vernakular pula, beliau berkata, ia sememangnya jelas tiada dalam Perlembagaan negara.

Bahkan, suatu ketika dahulu juga pernah ditegaskan oleh bekas Perdana Menteri, Tun Dr Mahathir Mohamad untuk sekolah vernakular digabungkan dengan sekolah kebangsaan menjadi sekolah wawasan.

“Sehingga ke hari ini tiada sebarang perkembangan berlaku malahan sunyi sepi daripada disuarakan oleh parti politik yang sering mendabik dada memperjuangkan ABATA (Agama, Bangsa dan Tanah Air).

“Yang jelas kiasu cauvinis terus menerus dilayan bagai mereka sungguh istimewa sedangkan mereka inilah yang paling kuat menolak tulisan Jawi.

“Dan sering kali mempertikaikan apa sahaja usaha kerajaan untuk memajukan kaum Bumiputera dan akan mengatakan ini perkara rasis sedangkan yang benar-benar rasis adalah mereka,” katanya.


Kastam tumpaskan dua cubaan seludup minuman keras bernilai lebih RM1.3 juta

SHAH ALAM, 22 Syawal 1442H, Khamis – Jabatan Kastam Diraja Malaysia (JKDM) berjaya mematahkan dua cubaan menyeludup minuman keras di Pelabuhan Klang pada 3 Mei dan 29 Mei lalu yang dianggarkan melibatkan cukai bernilai lebih RM1.3 juta.

Penolong Ketua Pengarah Kastam Zon Tengah, Datuk Zazuli Johan dalam satu kenyataan berkata, kes pertama melibatkan nilai rampasan RM115,380 dengan kuantiti 23,076 liter minuman keras dan cukai dianggarkan berjumlah RM1.071 juta.

“Pasukan penguatkuasaan telah menjalankan pemeriksaan terhadap sebuah kontena dan menemui minuman keras berjenama Strong Southan yang dipercayai belum lulus kastam,” katanya.

Beliau berkata, berdasarkan maklumat dalam Bill of Lading (bil muatan), barangan tersebut dinyatakan sebagai ‘Stainless Steel Welded Pipe’ dan kes tersebut sedang disiasat bagi mengetahui syarikat atau ejen penghantaran yang terbabit untuk tindakan lanjut.

Zazuli berkata, kes kedua pula membabitkan rampasan sebuah kontena dengan anggaran nilai RM110, 880 membabitkan kuantiti sebanyak 22,176 liter minuman keras serta jumlah duti atau cukai yang terlibat dianggarkan RM346,500.

Menurutnya hasil pemeriksaan ke atas kontena tersebut, pihak penguatkuasaan menemui minuman keras berjenama Tiger Beer Lager 5% ALC yang dipercayai belum lulus kastam.

“Barangan ini telah diikrar sebagai Castor Wheel dengan menggunakan Borang Kastam 1 dan minuman keras diklasifikasikan sebagai barang dagangan terlarang di bawah Butiran 3, Jadual Ketiga/Bahagian III, Perintah Kastam (Larangan Mengenai Import) 2017,” katanya menambah ejen perkapalan yang terlibat sudah dikenal pasti.

Beliau berkata, kedua-dua kes tersebut disiasat di bawah seksyen 135 (1)(g) Akta Kastam 1967 iaitu cubaan mengelakkan dengan fraud duti kastam serta mengelakkan larangan import.

Jika disabitkan kesalahan, boleh dikenakan hukuman denda tidak kurang 10 kali nilai barang atau RM100,000 yang mana lebih besar dan tidak lebih dari 20 kali nilai barang atau RM500,000 yang mana lebih besar, atau dipenjarakan tidak kurang enam bulan dan tidak melebihi lima tahun atau kedua-duanya sekali.

Zazuli berkata, kes tersebut juga disiasat di bawah Seksyen 74(1)(e) Akta Eksais 1975 iaitu cuba mengelakkan dengan fraudan duti eksais yang membawa hukuman denda tidak kurang daripada 10 kali ganda amaun duti eksais atau RM100,000 yang mana lebih besar dan tidak lebih 20 kali amaun duti eksais atau RM500,000 yang mana lebih besar, atau dipenjarakan tidak kurang dari enam bulan dan tidak melebihi lima tahun atau kedua-duanya sekali, jika sabit kesalahan.

JKDM menyeru kepada orang awam bekerjasama menyalurkan maklumat berkaitan sebarang aktiviti penyeludupan dengan menghubungi talian bebas tol Kastam 1-800-88-8855 atau Pejabat Kastam yang terdekat di semua negeri, dan pihak JKDM memberi jaminan bahawa identiti pemberi maklumat akan dirahsiakan. – Bernama


Kelantan sasar jadi pengeluar utama daging negara

BACHOK, 26 Zulkaedah 1444H, Khamis – Kerajaan Kelantan menyasarkan negeri itu menjadi pengeluar utama daging dalam negara dengan pelaksanaan Projek Penternakan Lembu Pedaging (Hibrid) bermula September depan.

Menteri Besar, Datuk Ahmad Yakob berkata projek menerusi Perbadanan Negeri Kelantan itu menerima peruntukan sebanyak RM1.89 juta bagi memastikan ia dilaksanakan sepenuhnya di Ladang Rong Chenok, Pasir Mas dengan keluasan 40.468 hektar.

Beliau berkata setakat ini Kelantan mempunyai sebanyak 24,291 ekor lembu hibrid berkualiti bersamaan sebanyak 94.4 peratus jumlah lembu hibrid di Malaysia dengan bilangan penternak di negeri ini seramai 5,500 orang.

“Nilai ternakan ini adalah lebih RM193 juta di seluruh Kelantan dengan pengeluaran daging sebanyak 5,518.2 tan metrik membabitkan 22 ladang pengeluar yang diiktiraf oleh Jabatan Veterinar.

“Kita kagum dengan usaha rakyat Kelantan malah dengan nisbah 94.4 peratus yang dikeluarkan oleh penternak kita, saya yakin kita akan menjadi pengeluar daging hibrid terbesar di Malaysia sekali gus dapat memenuhi keperluan daging dalam negara,” katanya.

Beliau berkata demikian kepada pemberita selepas merasmikan Hari Peladang, Penternak & Nelayan Negeri Kelantan 2023 di Pantai Irama di sini hari ini yang turut dihadiri Exco Pertanian, Industri Asas Tani, Bioteknologi, Teknologi Hijau dan Alam Sekitar negeri Tuan, Mohd Saripudin Tuan ismail.

Terdahulu, Ahmad menerima sijil pengiktirafan Malaysia Book of Records (MBOR) bagi rekod Himpunan Terbesar Lembu Hibrid yang diserahkan oleh wakil rasmi MBOR, Mohamad Nazrul Hafizi Ahmad Fauzi.

Mengulas mengenai pengiktirafan MBOR berkenaan beliau berkata sebanyak 213 lembu hibrid daripada seluruh negeri dihimpunkan sempena Hari Peladang, Penternak & Nelayan Negeri Kelantan 2023 yang berlangsung semalam hingga Ahad ini.

“Lembu berkenaan terdiri daripada 87 ekor Charolais, Limousin (85), Belgian Blue (12), Blonde (19) selain pelbagai baka (10). Penyertaan ini disertai oleh seramai 113 penternak dengan nilai ternakan lembu dianggar lebih RM2 juta,” katanya. -Bernama


BERJASA ikrar tolak budaya politik wang

BANGI, 18 Rabiulawal 1444H, Sabtu – BERJASA berikrar untuk tidak sesekali mengamalkan budaya politik wang bagi meraih perhatian pengundi pada Pilihan Raya Umum ke-15 (PRU15) akan datang.

Timbalan Presidennya, Datuk Rosli Ramli mendakwa, menjelang PRU15 dapat dilihat lambakan pemberian ‘gula-gula’ di kalangan ahli politik demi memancing undi.

“Adakah budaya kotor ini akan terus diamalkan selamanya?

“Budaya ini tidak akan sama sekali diamalkan oleh BERJASA yang teguh dengan prinsip menolak politik wang. Suara dan fikiran BERJASA juga tidak pernah terikat oleh mana-mana taikun berkepentingan,” tegasnya dalam satu kenyataan, hari ini.

Mengulas lanjut, beliau berkata, sehingga hari ini sudah banyak kementerian dan agensi yang ditubuhkan bertanggungjawab untuk membantu bangsa Melayu.

Bagaimanapun, isu pokok tidak dipandang serius adalah berkaitan penyelarasan kementerian dan agensi yang terlibat untuk mengurus golongan sasar.

Lebih dikesalkan, parti yang melaung slogan Melayu dari dahulu sehingga sekarang pun masih menjadikan bangsa Melayu sebagai golongan majoriti B40.

“Disebabkan itulah wujudnya budaya politik wang di kalangan ahli politik yang semakin kronik.

“Contoh yang boleh dilihat, ada Ahli Parlimen kawasan luar bandar yang hidup terlalu mewah, manakala rakyat di Parlimen tersebut hanya mampu bergantung kepada sumber (asas) tani dan getah,” dakwanya.

Justeru katanya, rakyat memerlukan pemimpin yang mempunyai visi jelas untuk membangun agama, bangsa dan negara ini.

“Beri peluang pada muka baru untuk menerajui negara. Jangan biarkan budaya ini terus meragut masa depan anak bangsa. Hanya muka baru yang mampu menggerakkan idea baharu,” katanya.


Bank tidak kenakan faedah terkompaun, caj lewat bayar moratorium

PUTRAJAYA, 18 Zulkaedah 1442H, Selasa – Bank-bank tidak akan mengenakan faedah terkompaun dan caj penalti lewat bayaran bagi moratorium enam bulan di bawah Pakej Perlindungan Rakyat dan Pemulihan Ekonomi (PEMULIH), kata Menteri Kewangan Tengku Datuk Seri Zafrul Abdul Aziz.

Ketika menegaskannya, beliau berkata, kerajaan membangkitkan perkara itu dan telah mendapat persetujuan bank-bank dalam pertemuan mereka baru-baru ini.

“Buat laporan serta aduan sekiranya pihak bank bertindak menaikkan faedah terkompaun serta caj penalti (ke atas moratorium itu),” katanya pada sidang media di sini, hari ini.

Semalam, Perdana Menteri Tan Sri Muhyiddin Yassin mengumumkan kemudahan moratorium enam bulan yang diberikan kepada semua peminjam individu yang melibatkan semua peringkat pendapatan.

Mengulas selanjutnya, Tengku Zafrul turut mengingatkan para peminjam yang berhasrat memohon moratorium itu agar menghubungi bank masing-masing berhubung kaedah bayaran balik berkaitan.

“Setiap bank mempunyai skim berbeza dan anda (peminjam) perlu membincangkan perkara ini dengan bank masing-masing,” katanya.

Beliau juga menyifatkan moratorium di bawah PEMULIH itu dapat membantu kalangan peminjam individu dan perusahaan kecil dan sederhana (PKS) menguruskan aliran mudah tunai ketika tempoh mencabar pada masa ini.

“Kita telah nasihatkan bank-bank untuk terus memberi kelulusan automatik kepada mereka yang terkesan, termasuk daripada kalangan kategori B40, M40 dan T20,” katanya.

Selain itu, Tengku Zafrul juga optimis bahawa sistem kewangan domestik mampu menangani impak susulan langkah penangguhan bayaran balik pinjaman tersebut.

“Berdasarkan perbincangan saya dengan (wakil) bank-bank, mereka juga turut terkesan…namun saya menganggapnya (moratorium) adalah langkah yang diperlukan bagi menyokong keperluan rakyat,” katanya. -Bernama


Gencatan senjata 21 Mei 2021

ALHAMDULILLAH dengan izin Allah dan dengan usaha gigih daripada para pejuang di Gaza, rejim Zionis terpaksa menerima gencatan senjata.

2. Bahasa yang difahami oleh rejim Zionis ialah bahasa kuasa dan kekuatan. Pejuang dari Gaza ‘bercakap’ dengan mereka dalam bahasa itu, agar rejim Zionis berhenti membinasakan bumi Palestin.

3. Seluruh umat Islam juga perlu faham dan belajar menggunakan bahasa ini dalam berhadapan dengan entiti seperti rejim Zionis dan juga rejim lain yang bersekutu dengan Zionis.

4. Generasi hari ini perlu bangunkan kekuatan umat Islam di setiap negara Islam khususnya dalam aspek teknologi dan ketenteraan. Setelah tempoh masa yang panjang negara-negara Islam berada di tempat yang corot dalam soal tersebut, tiba masanya umat Islam berfikir dan berusaha dengan serius untuk kembali menjuarainya.

5. Tempoh serangan rejim Zionis yang terkini juga diiringi dengan ‘serangan’ mereka dalam bentuk paparan sejarah dan naratif terpesong untuk menyokong kedudukan mereka. Akhirnya terdedah juga di Malaysia bahawa ada pihak yang menyokong naratif Zionis malah bersimpati dan menyokong naratif Zionis.

6. Ini berlaku kerana kefahaman sejarah di kalangan umat Islam khususnya masih berada di tahap yang lemah. Kita masih tidak menguasai sepenuhnya sejarah umat Islam sama ada di Palestin mahupun di tanah air kita, apatah lagi menguasai sejarah sebenar musuh seperti rejim Zionis.

7. Tanpa kefahaman sejarah yang kukuh dan mendalam, kita sebenarnya ‘rapuh’ dan mudah diperdaya. Kita juga tidak tahu titik kelemahan musuh yang sebenar jika kita tidak mengetahui sejarah mereka yang sebenar.

8. Dalam soal ini lebih banyak kajian perlu dilakukan kerana banyak fakta dan bukti sejarah telah diselewengkan oleh sarjana dan penulis yang dilahirkan daripada projek Zionis. Generasi hari ini perlu membangunkan semula sejarah yang amanah dengan disiplin ilmu yang sebenar.

9. Jika Zionis gigih menubuhkan banyak muzium holocaust di pelbagai negara, umat Islam juga perlu berusaha mewujudkan muzium-muzium (sama ada fizikal mahupun virtual) di seluruh dunia yang memaparkan naratif sejarah dunia Islam yang tidak diselaputi sebarang idea songsang Zionis.

10. Interdisciplinary Research and International Strategy – IRIS Institute – akan terus berusaha melakukan kajian dan analisis yang akan memandu para pemegang taruh di Malaysia dan dunia Islam amnya agar kita mampu membina semula kekuatan yang strategik. Misi menamatkan hegemoni Zionis adalah misi yang masih panjang.

Ustaz Syed Ahmad Israa’ Syed Ibrahim
Ketua Pegawai Eksekutif IRIS Institute (IRIS)


MCA pemecah-belah

BANGI, 24 Rejab 1442H, Isnin – Asas kepada kestabilan politik Malaysia daripada merdeka sehingga kini bukan MCA tetapi ihsan pemimpin dan orang Melayu yang begitu bertoleransi.

Pemerhati politik, Prof Dr Ridhuan Tee Abdullah mendakwa, MCA bukan penyatu atau penstabil tetapi pemecah-belah.

“Kamu kata MCA adalah penyelesai masalah, bukan pembuat masalah. MCA adalah jambatan yang menyatukan, bukan yang memecahkan masyarakat. MCA adalah pembina pembangunan ekonomi, bukan yang menyokong populisme.

“MCA mewujudkan suasana politik yang stabil untuk rakyat, berbanding menjadi punca kemelut politik. MCA tidak pernah menjadi parti yang mencetuskan pergeseran kaum memandangkan perjuangan mereka bukan untuk masyarakat Cina sahaja, tetapi seluruh rakyat Malaysia.

“Cakap siang pandang-pandang, cakap malam, dengar-dengar. Kalau Cina MCA pun mudah lupa, biar Cina muslim ingatkan, betapa MCA sebenarnya bukan penyatu, tetapi sebaliknya. Yang menyatukan adalah kesabaran dan toleransi Melayu,” katanya menulis di Ismaweb.net hari ini.

Beliau berkata demikian membidas pemimpin nombor satu parti itu yang mendakwa sejak ditubuhkan 72 tahun lalu, MCA dikatakan telah menjadi asas kepada kestabilan politik dan berusaha untuk menjadi penyelesai masalah.

Membidas lagi, Prof Ridhuan Tee membangkitkan persoalan berhubung tindakan MCA yang menyatakan hasrat untuk keluar  Barisan Nasional (BN) selepas tewas dalam Pilihan Raya Umum ke-14 (PRU14).

“Kenapa kamu keluar BN ketika BN susah, kecundang PRU14 dan masuk semula setelah melihat laba yang ada dalam PN?

“Sepatutnya, sebagai parti yang bermaruah, tidak sepatutnya kamu berada dalam Kabinet? Katanya lagi, MCA ditubuhkan pada 27 Februari 1949. Pernah menguasai sehingga 31 kerusi Parlimen pada PRU 2004, parti itu kini hanya mempunyai dua wakil di Dewan Rakyat.

“Boleh tak kamu cari sebab kenapa MCA dapat kerusi sebanyak itu kalau bukan baiknya hati budi Melayu?,” soalnya.

BACA PENUH ULASAN BENARKAH MCA ASAS KESTABILAN POLITIK MALAYSIA OLEH PROF DR RIDHUAN TEE ABDULLAH DI RUANGAN KOLUMNIS ISMAWEB.NET


Belanjawan 2021: Kerajaan perlu wujudkan pencen sosial

BANGI, 19 Rabiulawal 1442H, Khamis – Kerajaan perlu bersiap-siaga melakukan perancangan kewangan bagi rakyat menghadapi status negara tua pada 2030.

Ketua Angkatan Pemuda-Pemudi BERJASA (ANGKASA), Hazwan Mohamad berkata, negara ini dijangka mencapai status itu apabila penduduk berusia 60 tahun ke atas lebih ramai daripada penduduk 60 tahun ke bawah.

“Bagi memastikan warga tua mempunyai pendapatan yang mencukupi ketika persaraan selain pencen yang disediakan oleh majikan, dicadangkan supaya mewujudkan sistem pencen sosial.

“Langkah berkenaan elah banyak diperkenalkan oleh banyak negara yang mempunyai strata penduduk warga tua yang tinggi seperti Jepun, United Kingdom dan Perancis.

“Tiga contoh negara ini adalah contoh yang boleh kita jadikan kayu ukur untuk menguji dan menilai keberkesanan mereka melaksanakanya,” cadangnya susulan pembentangan Belanjawan 2021 oleh Menteri Kewangan esok.

Mengulas lanjut, Hazwan menjelaskan bahawa pencen sosial adalah pencen disediakan oleh kerajaan kepada semua individu tidak kira apa sahaja pekerjaan atau sektor yang dijalani.

“Sepanjang tempoh berkerja, rakyat akan menyumbang peratusan kecil gaji mereka ke dalam tabung pencen sosial dan kemudian mereka akan menerima sejumlah pendapatan tetap ketika persaraan mereka,” katanya.

Melalui Belanjawan 2020, sebanyak RM575 juta disediakan kerajaan terdahulu untuk bantuan sosioekonomi yang memanfaatkan 137,000 warga emas, dengan pendapatan isi rumah di bawah garis kemiskinan.


GENEVA, 26 Zulkaedah 1444H, Khamis – Jawatankuasa Antarabangsa Palang Merah (ICRC) menganggarkan kira-kira 90 peratus rakyat Syria hidup di bawah paras kemiskinan dengan lebih 15 juta memerlukan bantuan kemanusiaan.

ICRC berkata, keadaan itu menunjukkan satu trend yang berterusan sejak beberapa tahun lalu.

“Masyarakat antarabangsa mesti menghadapi realiti bahawa situasi semasa di Syria tidak dapat dipertahankan.

“Kegagalan untuk bertindak akan membawa akibat buruk bagi semua yang terlibat dan menghalang sebarang prospek pemulihan yang mampan,” kata Pengarah Serantau ICRC untuk Timur Tengah, Fabrizio Carboni seperti dipetik Anadolu Agency.

Rentetan itu, ICRC merayu komitmen antarabangsa segera daripada negara penderma bagi melindungi infrastruktur kritikal dan perkhidmatan penting.

Jawatankuasa itu juga menggesa tindak balas kemanusiaan menyeluruh dapat dikekalkan, dan penyelesaian yang lebih tahan lama boleh ditemui.

“Usaha yang diselaraskan dan peningkatan pembiayaan amat diperlukan untuk memudahkan pemulihan awal,” katanya.

Syria terperangkap dalam perang saudara sejak awal 2011 apabila rejim Bashar al-Assad bertindak keras terhadap protes prodemokrasi dengan keganasan yang tidak dijangka. – Agensi


Penjajah Israel lancar serangan, roboh rumah pejuang Palestin

RAMALLAH, 19 Zulkadah 1444H, Khamis – Pertempuran meletus selepas rejim pengganas Israel melancarkan serbuan yang jarang berlaku di bandar Ramallah, dekat Tebing Barat yang diduduki awal pagi Khamis.

Menurut tentera, tindakan itu sebagai operasi untuk merobohkan rumah pejuang Palestin.

Seorang saksi Reuters berkata, konvoi tentera dalam skala besar tiba di pusat bandar Ramallah yang juga pusat pemerintahan Palestin, menyebabkan ratusan rakyat Palestin berkumpul di kawasan berkenaan.

Beberapa pemuda Palestin melemparkan batu ke arah tentera Israel yang melepaskan peluru hidup, bom tangan dan gas pemedih mata ke arah orang ramai, kata saksi.

Tong sampah yang dibakar menyebabkan laluan jalan raya terhalang ketika siren ambulans dibunyikan.

Kementerian Kesihatan Palestin berkata, sekurang-kurangnya enam penduduk dikejarkan ke hospital untuk menerima rawatan, termasuk tiga daripada mereka mengalami luka akibat ditembak.

Tentera Israel berkata, operasi di Ramallah ‘bagi merobohkan kediaman pejuang yang melakukan serangan pengeboman di Baitulmaqdis pada November lalu’.

Letupan berkembar itu mengakibatkan dua orang terbunuh, termasuk seorang remaja Israel-Kanada dan sekurang-kurangnya 14 yang lain cedera dalam apa yang dikatakan polis sebagai letupan bom buatan yang dipasang di perhentian bas berhampiran pintu keluar bandar dan di persimpangan menuju ke kawasan penempatan.

“Tindakan merobohkan rumah pejuang (Palestin) adalah hukuman kolektif, termasuk dalam jenayah perang yang dilakukan terhadap penduduk kami,” kata wakil parti Fatah – yang dipimpin Presiden Palestin, Mahmoud Abbas – Abdel Fattah Dola.

Sebelum ini, Israel berkata, dasar merobohkan rumah pejuang Palestin adalah bagi menghukum dan menghalang penyerang yang berpotensi.

Beberapa jam sebelum insiden itu, utusan Amerika Syarikat (AS) ke Palestin, Hady Amr, bertemu dengan pegawai kanan Palestin, Hussein Al-Sheikh.

Keganasan di Tebing Barat mencatatkan peningkatan pada tahun lalu.

Israel meningkatkan serbuan tenteranya di tengah-tengah serangan jalanan yang dilakukan penduduk Palestin di sekitar bandarnya.

Menurut Kementerian kesihatan Palestin, sekurang-kurangnya 158 rakyat Palestin dibunuh oleh Israel sejak Januari. – Agensi


Perang Palestin: Mana suara cauvinis Cina, India?

BANGI, 11 Syawal 1442H, Ahad – Sikap membisu wakil parti politik mahupun pertubuhan cauvinis Cina dan India negara ini mengutuk kekejaman rejim pengganas Israel ke atas pejuang Palestin menimbulkan tanda tanya.

Mantan Ahli Jawatankuasa Pusat Ikatan Muslimin Malaysia (ISMA), Haji Omar Kassim tidak menolak kemungkinan kesepian di Malaysia – berbanding negara lain – disebabkan sunyinya parti politik dan badan utama kaum Cina dan India dalam isu berkenaan.

“Tidak kedengaran kenyataan tegas menyokong perjuangan warga Gaza dan Palestin atau mengutuk kekejaman Israel.

“Yang lebih kedengaran ialah penghinaan terhadap Perdana Menteri sendiri apabila Malaysia tegas menyokong perjuangan Palestin,” katanya menerusi kenyataan di Facebook, hari ini.

Beliau berkata demikian dipercayai merujuk kepada kebiadaban Ahli Dewan Undangan Negeri (ADUN) Bandar Baru Klang, Datuk Teng Chang Khim yang memberi komen negatif berhubung pendirian tegas Malaysia terhadap kezaliman yang dilakukan rejim Zionis Israel ke atas Palestin.

Terdahulu, Chang Khim yang juga Pengerusi Jawatankuasa Tetap Pelaburan, Perindustrian dan Perdagangan, Industri Kecil dan Sederhana (IKS) Selangor didakwa memuat naik komen di Facebook yang mengkritik Perutusan Khas Mengenai Palestin oleh Perdana Menteri, Tan Sri Muhyiddin Yassin.

Dalam hantaran Facebook beliau – yang sudah dipadam – ADUN DAP itu menyifatkan kenyataan Perdana Menteri yang disampaikan melalui perutusan khas hanya sekadar mahu mengalih perhatian rakyat.

Walhal katanya, Muhyiddin sepatutnya mengutamakan nyawa rakyat Malaysia yang terancam akibat COVID-19.

Meskipun begitu, Haji Omar merakamkan ucapan syabas kepada atlet dan jurulatih sukan negara yang melancarkan Tabung Kemanusiaan Palestin Warga Sukan secara dalam talian semalam.

“Syabas buat para atlet dan jurulatih, khususnya yang bukan muslim. Dalam keadaan parti politik dan pertubuhan cauvinis Cina dan India membisu, muncul nama-nama seperti Datuk Nicol Ann David dan Kirtana Ramasamy tampil menyatakan sokongan.

“Kita tertanya-tanya mengapa sokongan terhadap kekejaman Israel sangat sepi di kalangan masyarakat bukan Islam di Malaysia berbanding sokongan padu yang berlaku di Eropah dan di Amerika Syarikat (AS) sendiri.

“Di London semalam dikhabarkan perarakan hampir dua km dengan kehadiran dianggarkan lebih 500,000 orang,” katanya.


PEMBELA perhebat kempen Membela Muslim Miskin Bandar

BANGI, 25 Syaaban 1442H, Rabu – Pertubuhan-Pertubuhan Pembela Islam (PEMBELA) semakin giat membantu masyarakat di negara ini, dengan terbaharu meneruskan Kempen Membela Muslim Miskin Bandar di kawasan Setiawangsa, Kuala Lumpur.

Dalam satu kenyataan hari ini, PEMBELA berkata, pihaknya fokus untuk menyantuni beberapa keluarga yang benar-benar memerlukan bantuan dan mereka akan terus dibantu dari semasa ke semasa.

“Antaranya ialah Encik Majid yang merupakan seorang OKU (orang kurang upaya) dan isteri yang terpaksa menjaga tiga orang anak kecil dan lapan orang cucu di dalam sebuah rumah PPR (Program Perumahan Rakyat) yang sempit. Kami pernah menceritakan secara ringkas tentang kisah mereka sebelum ini.

“Selain itu, kita juga menyantuni keluarga Puan Norhayati yang mengambil upah membersihkan pasar basah demi menyara keluarga dan suaminya terlalu uzur, yang mana mereka tinggal di sebuah PPR dalam keadaan serba memerlukan,” katanya.

Menurut PEMBELA, barangan agihan berkenaan adalah hasil daripada sumbangan orang ramai yang prihatin terhadap kempen itu.

Antara barangan keperluan asas yang diserahkan termasuk beras, gula, garam, minyak masak, biskut kering, kicap, tepung, sardin serta wang saku untuk simpanan dan perbelanjaan keluarga terbabit.

Usaha pengagihan itu diketuai oleh Ketua Komunikasi dan Multimedia PEMBELA, Haji Rashidi Haris dengan kerjasama persatuan penduduk dan pertubuhan bukan kerajaan (NGO) setempat.

“Terima kasih banyak kepada semua yang telah menyumbang melalui kempen ini. InsyaAllah, tabung sumbangan masih dibuka dan digerakkan untuk membantu mereka yang memerlukan ini terutamanya untuk menjalani bulan puasa Ramadan,” katanya.


Rejim pengganas Israel tembak mati lelaki Palestin

NABLUS, 18 Rabiulawal 1442H, Rabu – Tentera pengganas Israel menembak mati seorang pemandu Palestin atas dakwaan cuba melepaskan tembakan ke arah mereka di Tebing Barat yang diduduki.

Rakyat Palestin mengenal pasti mangsa yang terbunuh adalah pegawai pasukan keselamatan mereka.

Seorang pegawai keselamatan Palestin menamakan mangsa sebagai Bilal Rawajba yang merupakan Pegawai Khidmat Keselamatan dan Pencegahan.

Dia juga adalah penduduk sebuah kampung di luar Nablus.

“Rawajba dijangka memandu dari rumah ke tempat kerjanya pada hari Rabu,” kata pegawai itu.

Pegawai perubatan Palestin tidak dapat mengambil mayat Rawajba dengan segera – kerana jurucakap tentera berkata, ia berada dalam tahanan Israel.

Tentera Israel kerap menceroboh bandar dan kampung Palestin di Tebing Barat yang diduduki untuk menangkap rakyat Palestin. – Agensi


Sambutan Hari Pahlawan 2022 meriah, penuh istiadat

PUTRAJAYA, 2 Muharram 1444H, Ahad – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah hari ini berkenan berangkat ke istiadat perbarisan sambutan Hari Pahlawan Tahun 2022 di Dataran Pahlawan Negara di sini.

Istiadat sambutan Hari Pahlawan dimulakan dengan perarakan masuk Panji-panji Seri Paduka Baginda Yang di-Pertuan Agong dan Panji-panji Rejimen daripada Batalion Pertama, Rejimen Askar Melayu Diraja oleh Kawalan Kehormatan Utama terdiri daripada empat pegawai dan 103 anggota lain-lain pangkat.

Lagu Negaraku dimainkan dengan diiringi 21 das tembakan meriam yang disempurnakan Left Kol Mohd Asri Che Wil daripada 41 Bateri Rejimen Artileri Diraja.

Seri Paduka kemudian memeriksa kawalan kehormatan utama.

Perbarisan Hari Pahlawan hari ini melibatkan 58 pegawai dan 867 anggota lain-lain pangkat daripada Angkatan Tentera Malaysia (ATM) dan Polis Diraja Malaysia serta 152 veteran daripada Persatuan Veteran ATM, Kontinjen Pesara Polis dan Bekas Polis Malaysia.

Perbarisan diketuai Pegawai Memerintah Batalion Ke-10 Rejimen Askar Melayu Diraja (10 RAMD) Left Kol Muhammad Ikhwan Hussin.

Turut hadir, Perdana Menteri Datuk Seri Ismail Sabri Yaakob, Menteri Kanan Pertahanan Datuk Seri Hishammuddin Hussein dan Menteri Dalam Negeri Datuk Seri Hamzah Zainudin.

Hadir sama Panglima Angkatan Tentera Jeneral Tan Sri Affendi Buang dan Ketua Polis Negara Tan Sri Acryl Sani Abdullah Sani.

Istiadat kemudian diteruskan dengan tiupan Paluan Akhir yang dikenali sebagai ‘last post’ dengan menurunkan Jalur Gemilang.

Istiadat turut disajikan dengan persembahan pantomim mengenai pengorbanan pejuang negara iaitu kisah daripada peristiwa pertempuran yang berlaku di Bakara Market, Mogadishu, Somalia pada 3 dan 4 Oktober 1993.

Peristiwa tersebut membabitkan pasukan Batalion Ke-19 Rejimen Askar Melayu Diraja (19 RAMD) Mekanise yang terlibat dalam misi pengaman Pertubuhan Bangsa-bangsa Bersatu (PBB) di Mogadishu di bawah Kontinjen MALBATT 1 UNOSOM II (United Nations Operation in Somalia).

Ketika itu, ibu Pejabat UNOSOM II telah meminta bantuan pasukan tentera Malaysia dan 19 RAMD Mekanise (MALBATT 1) telah dikerah ke kawasan pertempuran untuk menyelamatkan anggota elit US Rangers dan kru helikopter Black Hawk yang terperangkap di pasar berkenaan akibat diserang oleh gerila pemberontak pimpinan Mohamed Farrah Aidid.

Dalam usaha menyelamatkan anggota US Rangers berkenaan, kereta perisai Condo yang dipandu oleh Koperal Mat Aznan Awang telah diserang hendap gerila pemberontak melalui tembakan roket RPG menembusi cermin hadapan kenderaan perisai tersebut sehingga menyebabkan kematian kepada anggota pemandu berkenaan.

Atas keberaniannya, Allahyarham Koperal Mat Aznan telah dikurniakan Darjah Keberanian Tertinggi Persekutuan, Seri Pahlawan Gagah Perkasa (SP).

Sambutan Hari Pahlawan pada setiap 31 Julai adalah antara usaha dan keprihatinan kerajaan dalam mengenang jasa-jasa perwira tanah air yang terkorban ketika mempertahankan kedaulatan ibu pertiwi.

Istiadat Perbarisan Hari Pahlawan kali terakhir diadakan pada 2018.

Pada 2019, istiadat berkenaan tidak dapat dilaksanakan akibat keadaan jerebu teruk yang melanda negara ketika itu manakala pelaksanaan istiadat berkenaan pada 2020 dan 2021 juga tidak dapat direalisasikan berikutan pandemik COVID-19. – Bernama


Langkawi kini raih 90 peratus pembangunan ekonomi

BANGI, 15 Safar 1443H, Rabu – Kira-kira 90 peratus pembangunan ekonomi pelancongan di Langkawi kini berjaya diraih selepas menerima kemasukan pelancong sejak 16 September lalu.

Jika sebelum ini, komuniti Langkawi termasuk pemain industri pelancongan mengalami kerugian lebih kurang RM1.75 bilion selepas pelaksanaan Perintah Kawalan Pergerakan (PKP).

Namun, apabila kerajaan melaksanakan projek rintis Gelembung Pelancongan, ia memberi satu sinar harapan dan melegakan semua industri pelancongan Langkawi, kata Ketua Pegawai Eksekutif Persatuan Pelancongan Langkawi (LTA), Zainuddin Kadir.

“Saya mengucapkan tahniah dan terima kasih kepada pihak kerajaan dan semua agensi yang telah bergembleng tenaga untuk menjadikan Langkawi sebagai agenda negara,” katanya.

Beliau berkata demikian ketika menjadi panel Agenda Pertiwi bertajuk Langkawi bakal jadi Red Zone? yang disiarkan secara langsung di Facebook TV Pertiwi malam ini.

Lebih menggembirakan, Zainuddin berkata, sehingga ke hari ini, tidak ada kes kluster pelancongan selepas Pulau Langkawi menjadi projek rintis Gelembung Pelancongan di negara ini.

Bagaimanapun katanya, terdapat sedikit kenaikan kes COVID-19 daripada komuniti itu sendiri.

Justeru, pihaknya sedang cuba mengubah ‘mindset’ penduduk Langkawi supaya menjalani kuarantin – sekiranya disahkan positif – dan mempromosi secara giat perkara ini supaya jangkitan pada komuniti itu hanya berada pada kategori satu, dua dan tiga sahaja.

“Inilah hasrat kita, memberi keadaan yang sebenar kepada komuniti bahawa kuarantin itu sangat mustahak supaya kita tidak menyebarkan penyakit,” katanya.

Pautan Agenda Pertiwi;


Pegawai tempatan cedera parah dalam insiden letupan bom di Yala

YALA, 19 Muharram 1443H, Sabtu – Seorang pegawai tempatan cedera parah dalam satu insiden letupan bom di Mueang, Yala, selatan Thailand hari ini.

Ketua Polis Wilayah Yala, Mej Jen Tinnakorn Rangmat berkata dalam kejadian kira-kira 10.45 pagi (waktu tempatan), lelaki berusia 59 tahun itu cedera parah selepas sebutir bom buatan sendiri yang dipercayai dipasang pada pikap dipandunya, meletup.

“Mangsa terperangkap dalam pikap yang terbakar itu,” katanya ketika dihubungi.

Beliau menambah mangsa diselamatkan penduduk tempatan dan dikejarkan ke hospital.

“Polis masih menyiasat motif kejadian,” katanya.

Sementara itu, di Narathiwat, sebutir bom meletup berhampiran sebuah stesen kereta api namun tiada sebarang kecederaan atau kehilangan nyawa dilaporkan.

Dalam kejadian kira-kira 1.30 petang (waktu tempatan), sebutir bom buatan sendiri meletup apabila kereta api membawa buah-buahan dan produk pertanian itu menghampiri Stesen Kereta api Tanjung Mas di Daerah Rangae, Narathiwat.

Ketua Polis Daerah Rangae, Kolonel Polis Surapong Chartsut berkata siasatan awal mendapati sebutir bom ditanam di landasan kira-kira satu kilometer dari stesen.

“Apabila kereta api dari Sungai Kolok ke Bangkok itu menghampiri stesen bom itu meletup,” katanya.

Letupan menyebabkan kerosakan pada gerabak. – Bernama


Sistem pendidikan negara masih terikat falsafah Barat

Oleh Zuhayati Yazid

BANGI, 5 Zulhijjah 1444H, Sabtu – Sistem pendidikan negara hari ini masih terikat dengan kerangka falsafah Barat yang hanya berteraskan kemanusiaan semata-mata.

Situasi itu hanya menghasilkan pemikiran sekular dan mengutamakan bidang ilmu komersial, selain membentuk manusia demi kelangsungan keuntungan peribadi dan global.

Keadaan itu hanya merugikan negara, sedangkan falsafah pendidikan Islam yang sebenar perlu seimbang antara ilmu dan agama kata Felo Kanan Pusat Kajian Pemikiran dan Peradaban Ummah (PEMIKIR), Dr Nornajwa Ghazali.

“Apa yang kita nampak falsafah pendidikan negara kelihatan cantik tetapi masih ada masalah dan kelompongan yang berlaku kerana masih terbawa-bawa budaya Barat.

“Sepatutnya kita perlu lihat akar dan dasar falsafah pendidikan itu dibina, atas sebab mahu melahirkan insan yang bertanggungjawab sebagai khalifah untuk memakmurkan alam ini,” katanya ketika ditemui Ismaweb.net, hari ini.

Beliau menjadi panel dalam Wacana Falsafah Kenegaraan dengan membentangkan tajuk: Konsep & Falsafah Pendidikan di Bangi Resort Hotel, hari ini.

Mengulas lanjut, Dr Nornajwa berkata, ketiadaan hala tuju dalam falsafah pendidikan negara yang bersepadu adalah punca generasi muda hari ini tidak mengenal diri dan hala tuju diri walaupun telah menamatkan pengajian.

“Itu yang kita terima apabila prooduk pendidikan hari ini, sikap anak muda seperti tiada arah hala tuju, tidak mengenal diri, tidak tahu tanggungjawab, dan paling membimbangkan golongan ini tidak kenal Allah.

“Kiita lihat ada anak-anak muda yang masih berpeleseran semuanya berpunca kerana tidak tahu tanggungjawab dan dan hala tuju hidup mereka,” katanya.

Justeru, beliau mencadangkan supaya sistem pendidikan negara diteliti dan disemak semula bagi melahirkan sistem pendidikan yang bersepadu.

Paling utama, ia mampu memacu peradaban seterusnya menamatkan kemelut permasalahan sosial semasa.

Beliau menegaskan, selagi falsafah Barat masih melatari falsafah pendidikan negara, amat sukar untuk menyelesaikan kelompongan dalam sistem pendidikan negara.

“Kita bukan menyalahkan semuanya, tetapi perlu ada semakan sistem supaya ada penambahbaikan.

“Kita mahu ia digantikan dengan lebih baik sesuai dengan sistem pendidikan negara kita,” katanya.


Muhyiddin didakwa di mahkamah hari ini

KUALA LUMPUR, 17 Syaaban 1444H, Jumaat – Bekas Perdana Menteri, Tan Sri Muhyiddin Yassin akan didakwa di Mahkamah Kuala Lumpur di sini hari ini berhubung projek Program Jana Ekonomi Pemerkasaan Kontraktor Bumiputera Berwibawa (Jana Wibawa) dan isu berkaitan.

Muhyiddin bakal menghadapi pertuduhan di bawah Akta Suruhanjaya Pencegahan Rasuah Malaysia (SPRM) 2009 dan Seksyen 4(1)b Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.

Semalam, SPRM mengesahkan menahan Presiden Bersatu itu pada 1 tengah hari selepas hadir untuk dirakam percakapan bagi melengkapkan proses siasatan akhir di ibu pejabat suruhanjaya berkenaan di Putrajaya.

Muhyiddin kemudiannya dibebaskan dengan jaminan SPRM kira-kira 8.20 malam.

SPRM sebelum ini telah membekukan akaun parti Bersatu dan beberapa individu termasuk Ketua Penerangan parti itu Datuk Wan Saiful Wan Jan dan Timbalan Ketua Bahagian Bersatu Segambut Adam Radlan Adam Muhammad, didakwa di mahkamah berkaitan projek Jana Wibawa. – Bernama